Akcie Samsungu dosiahli nový rekord

Akcie Samsungu posilnili o 4,1 percenta na rekordných 1,746 milióna wonov, je to najvyššia hodnota od roku 1975.

SOUL. Akcie juhokórejskej spoločnosti Samsung Electronics dnes stúpli o viac ako štyri percentá na nový rekord. Reagovali tak na oznámenia správnej rady (29. novembra), že zváži rozdelenie skupiny na dve samostatné spoločnosti a zvýši dividendu. Akcie Samsungu posilnili o 4,1 percenta na rekordných 1,746 milióna wonov. To je najvyššia hodnota od roku 1975, kedy sa s akciami spoločnosti začalo obchodovať na burze. Od začiatku tohto roka akcie vzrástli už o 39 percent, napísala agentúra Bloomberg. Samsung je pod tlakom niektorých investorov na čele s americkým investičným fondom Elliott Management, aby sa rozdelil na holdingovú firmu a prevádzkovú spoločnosť. Tento krok má zvýšiť hodnotu pre akcionárov. Tlak na reštrukturalizáciu sa navyše zvýšil po fiasku s prístrojom Galaxy Note 7, ktorého výrobu musela firma v októbri zastaviť, pretože nedokázala odstrániť problémy s prehrievaním batérií, ktoré spôsobovali vznietenia prístroja. V utorok správna rada oznámila, že si firma najme externého poradcu, ktorý dôkladne zhodnotí optimálnu firemnú štruktúru. Vedenie však zdôraznilo, že rozhodnutie zatiaľ nenaznačuje, pre čo sa nakoniec firma rozhodne, a jej postoj je zatiaľ "úplne neutrálny". Zhodnotenie by malo trvať najmenej šesť mesiacov. Firma tiež v utorok oznámila, že zvýši dividendu za tento rok o 36 percent a v januári spustí program výkupu vlastných akcií.


Školy môžu dostať na internáty peniaze aj z druhého balíka ešte tento rok

Vláda vyčlenila na opravu internátov spolu 50 miliónov eur.

BRATISLAVA. Vysoké školy (VŠ) by mohli začať z druhého 30-miliónového balíka určeného na opravu internátov čerpať peniaze už tento rok. Pripustila to ministerka školstva Martina Lubyová (nominantka SNS), podľa ktorej to závisí od toho, ako jednotlivé školy postupujú s rekonštrukciou z prvej etapy. Vláda uvoľnila na opravy internátov 50 miliónov. Prvých 20 sa uvoľnilo v júni, ďalších 30 sa má čerpať v rokoch 2019 a 2020. " Prvých 20 miliónov eur už majú VŠ na svojich účtoch. Ďalších 30 miliónov bolo plánovaných na budúci rok, ale školy, ktoré dokážu vyčerpať prvé peniaze na tento rok, môžu si podať žiadosť a z 30-miliónového balíka sa už dá niečo poslať aj tento rok. Je to ale naozaj individuálne," dodala Lubyová. V tomto roku prejdú rekonštrukciou ubytovacie zariadenia pre študentov v Bratislave, Košiciach, Prešove, Trnave, Nitre, Banskej Bystrici, Žiline, Trenčíne, Ružomberku, Zvolene a v Komárne. Celkovo bolo na účty verejných vysokých škôl poslaných 20 miliónov eur a začala sa tak najrozsiahlejšia rekonštrukcia ubytovacích kapacít v histórii krajiny. Podľa informácií z rezortu školstva najväčšia časť z vyčlenených financií ide na obnovu študentských domovov v Bratislave, a to 8.107.710 eur.


Pád lietadla v USA si vyžiadal dvoch mŕtvych

Na palube stroja bol aj pes, ktorý však prežil.

SOUTHOLD. Na newyorskom Long Islande v sobotu spadlo malé lietadlo. Nehodu neprežili muž a žena. Jednomotorový stroj Beechcraft A36 sa zrútil v Southolde približne o 9:15 tamojšieho času. Šéf miestnej polície Martin Flately potvrdil, že na mieste zomreli dvaja ľudia. Pes, ktorý bol na palube, však prežil. Lietadlo mierilo z MacArthur Airport do New Bedfordu v Massachusetts, keď nastalo "mechanické zlyhanie". Zástupca hasičov Mario Carrera pre noviny Newsday uviedol, že lietadlo bolo pri príchode hasičov v plameňoch. Prípad vyšetrujú americký Federálny letecký úrad (FAA) a Národná komisia pre bezpečnosť dopravy.


Prieskumník je test Facebooku. V ostatných krajinách ho zatiaľ nezavedie

Na Slovensku s niekoľkými malými krajinami skúmajú reakcie používateľov.

MOUNTAIN VIEW, BRATISLAVA. Je to sociálny experiment, ktorý sa snaží vyhodnotiť správanie používateľov. Facebook oddelil komerčné príspevky od súkromných a skupinových, aby zistil, či by štiepenie Facebooku na osobnú a komerčnú časť mohlo prospieť. Krok, ktorý sa zo strany vydavateľov a firiem stal terčom znepokojenia a kritiky sa v tejto chvíli nebude podľa denníka The Guardian nasadzovať v ďalších krajinách. Experiment momentálne beží na Slovensku a Srí Lanke, Bolívii, Srbsku, Guatemale a Kambodži. Nejaký čas potrvá, kým Facebook vyhodnotí nový experimentálny prístup a rozhodne sa, čo s ním. Spoločnosť si myslí, že oddelením príspevkov by pre ne vzniklo viac priestoru pre a ľudia si môžu v každej chvíli vybrať, či sa zaujímajú o dianie a trendy, alebo o počiny svojich blízkych a známych. Tie súkromné a záujmové majú v experimente prednosť. Sociálna sieť vznikla ako priestor, ktorý má spájať ľudí v ich súkromnom a spoločenskom živote, ale aj v koníčkoch. Osobné nástenky a skupiny združujúce záujmy používateľov mali byť hnacím motorom pre rast. O tom, že vývojári sú smutní z toho, že sociálna sieť neplní svoju funkciu, informovali už veľakrát. Nepáči sa im, že obsah tvorený používateľmi sa stráca v informáciách, ktoré sú kopírované z iných zdrojov. Práve jedinečnosť dát je zárukou, že primárny zdroj neochabne. Za všetko môžu stránky, ktoré otvorili do sociálnych sietí prístup vydavateľstvám, firmám, marketingu a silnej reklame. Z Facebooku sa stal bezplatný i platený nástroj na jednoduché a nenáročné zbieranie klikov. Algoritmy v pretlaku informácií vyberajú pre zobrazenie iba zlomok z toho, čo by sa podľa prejavených záujmov malo ľuďom zobrazovať.


Ministerstvo zverejnilo dokumenty, ktoré poskytlo poslancom zahraničného výboru

Beblavý v decembri uviedol, že ministerstvo odmietlo zverejniť ostatných uchádzačov okrem Agentúry Evka.

BRATISLAVA. Ministerstvo zahraničných vecí a európskych záležitostí zverejnilo kópie dokumentov, ktoré poskytlo poslancom Zahraničného výboru NR SR. Tí začiatkom decembra 2016 vykonali na ministerstve poslanecký prieskum pre kauzu údajne predraženého galavečera, na ktorom odhalili predsednícke logo. "Popri ústnych odpovediach a vysvetleniach boli členom výboru 15. decembra poskytnuté rozsiahle 200-stranové podkladové materiály, v ktorých MZVaEZ SR zodpovedalo všetky vznesené otázky a poskytlo doplňujúce podkladové materiály a stanoviská korešpondujúce s požiadavkami poslancov. Vzhľadom na záujem verejnosti sa MZVaEZ SR rozhodlo zverejniť kópiu celej dokumentácie zaslanej Zahraničnému výboru NR SR," píše sa na internetovej stránke ministerstva. Poslanec zahraničného výboru Miroslav Beblavý (nezaradený) po vykonaní prieskumu a preštudovaní si dokumentov informoval, že MZV neposkytlo takmer žiadne z kľúčových dokumentov. Takisto tvrdil, že dokumenty by mali byť prístupné verejnosti. Beblavý v decembri tiež uviedol, že ministerstvo odmietlo zverejniť ostatných uchádzačov okrem Agentúry Evka a ani nezaslalo určenie plánovanej ceny zákazky, ani opis výberového procesu. „Ministerstvo nevyvrátilo žiadne tvrdenia Zuzany Hlávkovej,“ povedal vtedy Beblavý s tým, že dostupné údaje podľa neho potvrdzujú, že išlo o nehospodárne a zle pripravené podujatie. Na údajne predražené kultúrne podujatia súvisiace s predsedníctvom Slovenska v Rade EÚ upozornila koncom novembra 2016 bývalá zamestnankyňa ministerstva Zuzana Hlávková spolu s Transparency International Slovensko. Medzi údajne predražené podujatia patrí aj koncert, na ktorom vo februári 2016 predstavili predsednícke logo. MZV Hlávkovej obvinenia odmieta, pre kauzu požiadalo Úrad pre verejné obstarávanie, Najvyšší kontrolný úrad aj Protimonopolný úrad o prešetrenie. Zverejnené dokumenty možno nájsť na internetovej adrese https://www.mzv.sk/ministerstvo/poslanecky-prieskum-dokumenty.


Vybrali sme najlepšie smartfóny na trhu (jar 2019)

Mobil do 200 eur

Mobil do 400 eur

Najlepší mobil na trhu

V boji sú stále Huawei, Samsung aj Apple.

Pozrite si výber najzaujímavejších a najlepších mobilov na súčasnom trhu. Zoradili sme ich podľa ceny, no cenový strop sme si nestanovili. Tento článok pravidelne upravujeme a nájdete v ňom vždy aktuálny výber mobilov, ktoré predstavujú najlepšiu ponuku na trhu. Naposledy sme text aktualizovali v marci 2019. Rok čo rok je nový iPhone drahší, pričom na ten najväčší si pripravte minimálne 1 249 eur za 64 gigabajtovú verziu a 1 649 eur za najdrahší model s 512 gigabajtovým dátovým úložiskom. Veľký iPhone je cenový extrém, za ktorý si fanúšikovia určite radi priplatia. Je väčší, výkonnejší, lepšie fotí a má skutočne krásny displej. Po stránke konštrukcie a prevedenia je bezchybným smartfónom, ukážkou toho, ako má vyzerať prémiový smartfón. Život s veľkým iPhonom je skvelý, teda pokiaľ vám nebudú vadiť väčšie rozmery. Na 6,5-palcový OLED displej je radosť sa pozerať, je radosť na ňom pracovať a hrať sa hry. Reakcie sú bleskové a neexistuje aplikácia alebo hra, pre ktorú by smartfón nemal dostatok výkonu. Pri ovládaní výrobca úspešne upustil od akýkoľvek softvérových a hardvérových prvkov. Bezpečnosť sa spolieha na vašu tvár a namiesto tlačidiel fungujú dotykové gestá. Zvykať si budete maximálne pár dní, potom si tento nový systém bezvýhradne obľúbite. iPhone je aj naďalej skvelým fotomobilom, aj keď za konkurenciou už viditeľne zaostáva hlavne čo sa týka možností fotoaparátu. Stále je dobrý pri videu a používateľský zážitok je to, čo ho drží nad vodou. Parametre: Apple A12 Bionic, 4 GB RAM, 64 GB dáta, 6,5" OLED 1242 x 2688, 3174 mAh, 208 g Cena: od 1 249 eur za 64 GB+ dizajn, kvalita konštrukcie, OLED displej, výkon- vysoká cena, dnes už len priemerný fotoaparát Kým Samsung neukáže ďalší Note, je klasická novinka zo série Galaxy S tým najlepším v jeho ponuke. My sme vybrali veľký Galaxy S10+, ktorý je síce stále len evolúciou, no evolúciou v tom najlepšom zmysle slova. Je extrémne rýchly, zvládne každú jednu aplikáciu a hru, už v základe má veľkú operačnú pamäť a pre dáta pripravených 128 gigabajtov. Z pohľadu hardvéru mu nemožno nič vytknúť, v tomto smere je teda rovnako dokonalý ako jeho predchodcovia. Skvelý je aj jeho dynamický AMOLED displej s jemným rozlíšením a zaoblenými bokmi, ktoré ako jediné nemusia vyhovovať každému. Netradičný výrez v jeho pravej hornej časti kvôli fotoaparátu neruší, navyše priniesol množstvo zábavných pozadí, ktoré jeho prítomnosť dokázali kreatívne využiť. Prvenstvo pre najlepší fotoaparát patrí Huaweiu, no Samsung sa určite nemá za čo hanbiť. Má tri objektívy vrátane toho širokouhlého, pričom výsledné fotografie sú veľmi dobré nielen cez deň, ale aj v noci. Poteší aj špičkové video, pričom mu nechýba 4K rozlíšenie a dobrá stabilizácia obrazu. Nový Galaxy S10+ dokazuje, že Samsung stále dokáže vyrobiť vynikajúci smartfón, s ktorým bude spokojný aj ten najnáročnejší používateľ. Podľa nášho názoru je určite lepší ako veľký iPhone, no v porovnaní s novinkou od Huawei to až také jednoznačné nie je. Parametre: Exynos 9820, Mali-G76 MP12, 8 GB RAM, 128 GB dáta, 6,4“ Dynamic AMOLED 1440 x 3040, 4100 mAh, 175 g Cena: od 999 eur za 128 GB+ dizajn, špičkový hardvér, fotoaparát- cena Ak je jednou z vašich hlavných požiadaviek na smartfón špičkový fotoaparát, nový Huawei je najvhodnejším kandidátom. Pôvodne sme čakali len drobné kozmetické vylepšenia, no jeho nový fotoaparát je jednoznačne najlepší na trhu. Má štyri snímače, každý určený pre inú príležitosť – jeden je klasický, druhý širokouhlý, tretí s 5-násobným optickým priblížením a štvrtého úlohou je zistiť umiestnenie objektov na fotografovanej scéne. Dokopy tvoria dokonalú štvoricu, ktorá si poradí s akoukoľvek situáciou. Pokiaľ nemáte roztrasené ruky, dosiahnete veľmi dobrý výsledok aj pri skoro úplnej tme. Doplnkový snímač totiž dokáže zaostriť v každých svetelných podmienkach, umelá inteligencia vylepší každú fotografiu a má kvalitné 10-násobné priblíženie obrazu. Pri porovnaní hrubého výkonu hardvéru Huawei za konkurenciou mierne zaostáva, pri bežnom používaní to však zistíte len veľmi ťažko. Jeho vlastný čip Kirin 980 si poradí s každou súčasnou hrou či aplikáciou a navyše má dostatok pamäte aj do budúcna. Huawei P30 Pro je navyše aj veľmi pekný, s novými kombináciami farieb. Nechýba mu čítačka odtlačkov integrovaná v displeji, bezdrôtovo nabije ďalšie zariadenie, nezľakne sa vody, prachu a na jedno nabitie zvládne viac, ako len jeden deň. Parametre: Kirin 980, Mali-G76 MP10, 8 GB RAM, 128 GB dáta, 6,47“ OLED 1080 x 2340, 4200 mAh, 192 g Cena: od 899 eur za 128 GB+ dizajn, hardvér, špičkový fotoaparát, množstvo funkcií- formát pamäťovej karty Má moderný a výkonný čip, veľký displej, množstvo pamäte, jedinečný fotoaparát, krásny dizajn a lákavú cenu. Honor sa nálepky lacnejšej verzie Huaweiu asi nikdy nezbaví, keďže aj model View20 je vo svojej podstate dostupnejšou alternatívou k prémiovým modelom ako je Huawei P30 Pro. Pri polovičnej cene dokáže ponúknuť úplne rovnaký čip umelou inteligenciou, takmer totožnú softvérovú nadstavbu a množstvo príjemných drobností. No pre nižšiu cenu v ňom nenájdete horúce novinky ako je snímač odtlačkov v displeji či bezdrôtové nabíjanie ďalších zariadení. Aj bez nich je výbava smartfónu veľmi bohatá a jeho výkon stačí na všetky súčasné hry či aplikácie. Problém nebudete mať ani počas najbližšieho roka, či dvoch. Nechýba rýchle nabíjanie, môžete bezkontaktne platiť a užijete si aj dobré fotografie. Honor má pritom len jeden bežný snímač, aj keď s netradičnou konštrukciou a rozlíšením 48 megapixelov. Druhý snímač s pomocou laseru sníma umiestnenie objektov v scéne a dokáže dobre zaostriť aj pri veľmi zlých svetelných podmienkach. View20 je jeden z najlepších prémiových smartfónov v cene do 600 eur. Ak by vám nestačila jeho základná pamäť, môžete mať za príplatok 70 eur konfiguráciu s 8 gigabajtami pamäti a dvojnásobnou kapacitou úložiska. Kúpiť Honor View 20 128 GB čierny na Alza.sk Parametre: Kirin 980, Mali-G76 MP10, 6 GB RAM, 128 GB dáta, 6,4“ 1080 x 2310, 4000 mAh, 180 g Cena: 579 eur za 128 GB+ dizajn, výkon, veľký displej, dobrý fotoaparát- bez technologických noviniek Čínska značka Xiaomi si už stabilne drží miesto v našom výbere najlepších smartfónov na trhu vďaka vynikajúcemu pomeru výkonu a výbavy k cene. Model Mi Mix 3 je ale zaujímavý hlavne vďaka tomu, ako si pri ňom výrobca poradil s predným fotoaparátom. Namiesto zmenšenia plochy displeja alebo použitia výrezu je smartfón vlastne jedným tenkým sendvičom, pri ktorom sa jedna časť vysunie o pár milimetrov a odhalí predný fotoaparát so senzormi. Praktické riešenie hlavne pre tých, ktorí sa nepotrebujú často fotiť. Škoda, že snímač odtlačkov nie je v displeji, ale len klasicky na zadnej časti. Odomykanie tvárou v Xiaomi Mi Max 3 nenájdete, pre nutnosť vysunutia predného fotoaparátu by bolo nepraktické a zdĺhavé. Najsilnejšou stránkou smartfónu sa tak popri výkonnom hardvéri stal samotný dizajn, presnejšie veľký AMOLED displej natiahnutý od okraja po okraj. Jeho obraz je skvelý a Full HD+ rozlíšenie stále vyhovujúce aj pre náročnejšieho používateľa. V našom výbere skončil Xiaomi Mi Mix 3 ako posledný jedine kvôli najnižšej cene, no my ho odporúčame ako to najlepšie riešenie pre náročného fanúšika technológií, ktorý má obmedzený rozpočet. Parametre: Snapdragon 845, Adreno 630, 6 GB RAM, 128 GB dáta, 6,39“ AMOLED 1080 x 2340, 3200 mAh, 218 g Cena: 509 eur+ dizajn, výkon, AMOLED displej bez výrezu- slabšia odolnosť voči vode Vysoká cena ešte nezaručuje, že si domov donesiete dokonalý smartfón. Pri výbere si preto vyčleňte dostatok času na zistenie dôležitých informácií o svojich favoritoch. Aj drobnosti totiž dokážu znepríjemniť jeho dennodenné používanie. V najvyššej cenovej hladine je použitý hardvér najmenší problém, teda pokiaľ nie ste vyslovene fanatik do výsledkov testovacích aplikácií. Všetky súčasné modely sú extrémne výkonné, či už z pohľadu náročných aplikácií, alebo hier. Namiesto porovnávania bodov vo výsledkoch si zistite, ako výrobca pristupuje k softvérovým aktualizáciám. Aj ten najlepší hardvér totiž potrebuje najnovšiu verziu operačného systému. Namiesto sľubov od výrobcu sa pozrite, aká verzia systému je dostupná pre jeho dve posledné vlajkové lode. Lebo ak sa o svoje staršie modely vôbec nezaujíma, tak tento svoj prístup pravdepodobne len tak rýchlo nezmení. Dôležitá je aj obľúbenosť značky pri výrobcoch doplnkov. Na nový iPhone či Samsung si ochranný obal kúpite ešte pred oficiálnym vydaním smartfónu, pre zvyšné modely býva výber slabý aj niekoľko týždňov po začatí predaja. Huawei na konci minulého roku skončil s podporou microSD kariet a predstavil vlastnú cestu s ešte menším typom pamäťovej karty. Zatiaľ ju v bežnom obchode nekúpite a problém budete mať pri hľadaní USB čítačiek s jej podporou. Dobrý smartfón musí fotiť aspoň rovnako dobre ako bežný kompaktný fotoaparát. Tohto trendu sa už niekoľko rokov držia najväčšie značky, a preto kúpou prémiového smartfónu automaticky získate aj slušný fotoaparát, ktorý máte vždy po ruke. Honba za čo najvyšším počtom megapixelov našťastie skončila už pred pár rokmi a dnes je cieľom čo najkvalitnejšia fotografia. Najnovší trend v podobe duálneho fotoaparátu úspešne vyskúšali viacerí výrobcovia, pričom výnimkou už nie sú ani štyri snímače. Duálny fotoaparát nájdete aj pri mnohých čínskych smartfónoch, ktoré sú výrazne lacnejšie v porovnaní s nami odporúčanými modelmi. Kvalita ich fotografií je vo väčšine prípadov na úplne inej úrovni. Spolu s fotografiami myslite aj na kapacitu úložného priestoru, prípadne aj na cloudové služby. Aktívny fotograf spraví za rok pokojne aj desaťtisíc fotografií a hodiny videa. Preto ak nechcete riešiť neustále mazanie obsahu, investujte do väčšej pamäte. Pri novom prémiovom smartfóne vyžadujte najmenej 64, optimálne aspoň 128 gigabajtov. Riešením je aj slot na pamäťovú kartu, ktorý však nenájdete pri všetkých modeloch. Jej kúpou veľmi neušetríte, keďže lacné sú len základné verzie s nízkou rýchlosťou čítania a zapisovania dát. Fanúšikovia Apple majú vo výbere jasno a je zbytočné ich prehovárať. iPhone Xs Max je skvelý smartfón s vynikajúcim fotoaparátom, vysokým výkonom a, žiaľ, aj extrémnou cenou. Väčšina zákazníkov na Slovensku však používa operačný systém Android, kde má svoje kontakty, aplikácie a celý ekosystém. Pre väčšinového zákazníka na Slovensku je tak najlepším telefónom na trhu Huawei P20 Pro. Je nielen výkonný, ale aj veľmi pekný a jeho fotoaparát je najlepší. A všetci tí, ktorí používajú smartfón hlavne ako pracovný nástroj, by mali siahnuť po Note 9 alebo najnovšom Galaxy S10+ od Samsungu. Je výkonný, pekný, s množstvom funkcií a bohužiaľ aj vysokou cenou. Cenovo výhodná kúpa existuje aj pri prémiových smrtfónoch, odporúčame dvojicu Honor View 20 a Xiaomi Mi Mix 3, ktoré sú výkonné, pekné a s polovičnou cenou pri porovnaní so zvyšnými modelmi v našom výbere. Ak si kúpite výrobok po odkliknutí z webu SME, vydavateľstvo môže získať od internetového obchodu províziu. Províziu poskytuje internetový obchod, nikdy nie výrobca produktu.


Herec Ralph Fiennes dostal srbský pas

Rodákovi z anglického mesta Ipswich udelili srbské občianstvo na začiatku septembra.

BELEHRAD. Anglický herec a filmár Ralph Fiennes dostal srbský pas. Päťdesiatštyriročný rodák z Ipswichu, ktorému na začiatku septembra udelili srbské občianstvo, si prevzal dokumenty v nedeľu počas stretnutia s prezidentom Aleksandarom Vučičom. "My Srbovia, sme šťastní, že vás máme za priateľa a teraz aj spoluobčana," vyjadrila sa pri tejto príležitosti srbská hlava štátu. Umelec po prvý raz pricestoval do Srbska v roku 2010 pre nakrúcanie filmovej adaptácie divadelnej hry Williama Shakespeara Coriolanus.V súčasnosti zase v Belehrade nakrúca životopisný film o ruskom baletnom tanečníkovi Rudolfovi Ňurejevovi. Fiennes sa tiež v júni zúčastnil na inaugurácii prezidenta Vučiča. Okrem herca dostal v minulosti srbské občianstvo aj Američan Steven Seagal. Ralph Nathaniel Twisleton-Wykeham-Fiennes študoval na londýnskej Kráľovskej akadémii dramatických umení, pričom kariéru začínal ako divadelný herec. Jeho filmovým debutom boli Búrlivé výšiny (1992). O rok neskôr sa predstavil vo filme Schindlerov zoznam (1993), ktorý mu vyniesol cenu BAFTA a tiež nominácie na Oscara a Zlatý glóbus. Na všetky tri spomínané ocenenia ho nominovali aj vďaka dráme Anglický pacient (1996).


STĹPČEK PETRA SCHUTZAŤah Bašistovou je sivý pokus o zvrat v kampani

Vzdanie sa nezávislých v Košiciach pomôže kandidátovi Smeru.

Či šokujúce odstúpenie kvarteta akože nezávislých katapultuje Alenu Bašistovú až na post primátora Košíc, sa dá dôvodne pochybovať. O čom pochybnosti niet ani zbla, je dramatizácia posledných metrov kampane, čo sa jej a partii podporovateľov podarilo dokonale. Po snahe o diskreditáciu opozičného kandidáta Polačeka (zneužívanie syna), čo bola pekná čiernota, je „ťah Bašistovou“ síce nie úplne čiernym, ale sivým pokusom o zvrat v kampani. Sivým v zmysle, že pozadie je netransparentné a rozmazané, čo otvára priestor pre všelijaké špekulácie. Vysoko dojemná zhoda v tábore nezávislých na podpore kandidátky, ktorá bola doteraz bez zapamätateľného obsahu, indukuje podozrenia o hýbateľoch deja. Zvlášť ak jediný známy obsah Bašistovej je pravidelné hlasovanie v NR SR so Smerom. Jej pozdvihnutie do polohy vážneho kandidáta, k čomu zrejme dochádza, v skutočnosti „cieli“ v prospech kandidáta Smeru, od ktorého ona vezme celkom iste menej hlasov než od Polačeka. Alebo má niekto lepšie vysvetlenie?


Úrad vlády sa ohradil voči článku o odvodoch v denníku Nový čas

Denník mal dostať reakciu vlády, no neuverejnil ju s tým, že nijakú neobdržal.

BRATISLAVA. Úrad vlády napadol vo svojej v sobotu vydanej komerčnej správe denník Nový čas z cenzúry pri článku o zvyšovaní odvodov. Podľa tvrdení úradu, že denník nedal vláde priestor. Navyše sa ohradil voči tvrdeniu z článku, že Úrad vlády na otázky Nového času neodpovedal.  "Tlačový odbor Úradu vlády SR totiž včera o 14:44, teda v štandardnom redakčnom čase pred uzávierkou dnešného vydania denníka, redakcii Nového Času poslal reakciu v znení: „Dobrý deň, vyššie odvody sa dotknú ľudí s pravidelným mesačným príjmom vyšším ako 4400 eur, čo predstavuje ani nie pol percenta všetkých zamestnancov na Slovensku. Smer - SD je ľavicová strana a vždy bude uplatňovať princíp solidarity bohatých so sociálne slabšími. S pozdravom, Tlačový a informačný odbor Úradu vlády SR,“ napísal Úrad vlády.


Lipa má po štyroch rokoch novú pieseň. Je to rozprávka pre dospelých

BRATISLAVA. Po štyroch rokoch zverejnil novú pesničku džezový spevák Peter Lipa. Jej názov Kde bolo, tam bolo síce naznačuje, že bude mať čarovný príbeh, no jeho témou je smutný koniec vzťahu. Môžeme ju preto označiť ako rozprávku pre dospelých. „Text Ruda Rusiňáka som mal v šuflíku už dosť dlho ale chuť do novej pesničky chýbala. Asi som vyšiel z cviku,“ vyjadril sa Lipa v tlačových materiáloch k piesni. Zhruba pred rokom si k nej začal pospevovať a nahral demo. Do života ju uviedli Lipovi spolupracovníci. Pripravoval ju známy hudobný producent Jozef Šebo, na gitaru hrá Martin Zajko a na bicie Igor Sabó. Ostatný Lipov album „Návšteva po rokoch“, na ktorom naspieval texty Milana Lasicu, vyšiel pred štyrmi rokmi. Samostatný singel je pre speváka a jazzmana netypický. „Všetky moje piesne, ktoré som nahral od začiatku svojej kariéry v roku 1984, boli vždy súčasťou niektorého z takmer tridsiatich albumov, ktoré som nahral. Tentokrát je to však samostatný singel. Je to akási rozprávka pre dospelých. Tak ako vo všetkých piesňach, aj v tejto ide o večný vzťah – ON a ONA,“ prezradil o skladbe Kde bolo, tam bolo Peter Lipa Peter Lipa, ktorý v máji oslávi 74 narodeniny patrí medzi našich najstarších spevákov, ročne odspieva vyse stovky rôznych koncertov doma i v zahraničí.


V Mníchove sa začal populárny Oktoberfest (fotogaléria)

Tradičný festival piva potrvá do 6. októbra.

BERLÍN. V nemeckom Mníchove sa v sobotu začal každoročný Oktoberfest, v poradí už 186. Starosta Dieter Reiter narazil prvý sud a podľa tradície podal prvý krígeľ bavorskému premiérovi Markusovi Söderovi. Podobne ako po minulé roky sa aj tento očakáva účasť okolo šiestich miliónov ľudí. Z bezpečnostných dôvodov sú opäť zakázané veľké tašky či batohy. Tradičný nemecký festival piva potrvá do 6. októbra. Minulý rok navštívilo Oktoberfest podľa organizátorov 6,3 milióna ľudí, ktorí vypili celkovo 7,5 milióna litrov piva. Do bavorskej metropoly pricestovali z približne 70 krajín sveta. Nechýbali medzi nimi tradične ani prominenti, okrem iných to boli napríklad Hillary a Bill Clintonovci.


Manželia z Kalifornie prežili streľbu vo Vegas, zahynuli pri dopravnej nehode

Auto vzplanulo, pričom hasenie požiaru trvalo viac ako hodinu. V plameňoch obaja zahynuli.

LAS VEGAS. Manželia z Kalifornie, ktorí prežili masaker na hudobnom festivale v Las Vegas s 58 obeťami, prišli o život o dva týždne neskôr pri dopravnej nehode. Informovali o tom v pondelok miestne noviny Las Vegas Review-Journal. Päťdesiatdvaročný Dennis Carver a jeho o rok staršia manželka Lorraine prežili 1. októbra bez ujmy streľbu na hudobnom festivale Route 91 Harvest. Avšak už 16. októbra, len niekoľko stoviek metrov od bydliska v meste Murrieta, ich vozidlo narazilo do automatického pouličného vrátnika a dvoch betónových stĺpikov. Auto následne vzplanulo, pričom hasenie požiaru trvalo viac ako hodinu. V plameňoch obaja zahynuli. Dennis a Lorraine boli spolu 22 rokov a mali dve dcéry.


Slováci ročne použijú miliardu PET fliaš, vytriedia asi tri pätiny z nich

Každý Slovák za rok vyhodí takmer dvesto PET fliaš.

BRATISLAVA. Na Slovensku sa každý rok uvedie na trh viac ako 34.000 ton PET fliaš. Vyplýva to z odhadu Inštitútu environmentálnej politiky (IEP) pri Ministerstve životného prostredia SR. "Podľa týchto odhadov sú hlásenia výrobcov podhodnotené o takmer 30 percent a skutočná miera triedenia PET fliaš je približne 62 percent," upozornil IEP na svojom facebookovom profile. V priemere teda každý Slovák za rok použije a vyhodí takmer 200 PET fliaš. Z odhadu inštitútu tiež vyplýva, že takmer 400 miliónov takýchto fliaš končí v komunálnom odpade alebo v prírode. Inštitút priznáva, že odhady PET fliaš uvedených na trh sa rôznia. "Kým zahraničné i slovenské výskumné agentúry a združenia odhadujú počet v rozmedzí 530-830 miliónov kusov, ochranári tvrdia, že je to až 1,5 miliardy kusov. Podľa oficiálnych hlásení výrobcov v rámci systému rozšírenej zodpovednosti je to pritom len približne 774 miliónov kusov," vykreslil IEP. Vo svojom odhade vychádza z údajov o komunálnych odpadoch za rok 2016 a analýz odpadu. Podľa nich sa v zmesovom odpade nachádza zhruba 10.000 ton PET fliaš. Ďalších 2500 ton je v odpade z čistenia ulíc. "K tomu treba ešte pripočítať odpad voľne pohodený v prírode a vodných tokoch rádovo v desiatkach až stovkách ton PET fliaš. Celkové množstvo uvedeného PET materiálu by teda nemalo byť nižšie než 34.000 ton, teda necelá jedna miliarda kusov ročne," uviedol inštitút. Vyššiemu percentu triedenia môže pomôcť napríklad zálohovanie PET fliaš. "Na IEP momentálne finišujeme s analýzou, koľko by takýto systém stál. Inšpirujeme sa pritom najlepšou praxou vratných systémov v Európe. Pripravovaná štúdia vyčísli priame finančné náklady a prínosy systému, ako aj možné nepriame dopady," napísal inštitút.


Matovič: Glváč hlasoval za Danka, vyzývame ich na odstúpenie

Minúta

Danko vs Matovič

Glváčovo hlasovanie

BRATISLAVA. Podpredseda Národnej rady Martin Glváč (Smer) v utorok v pléne parlamentu hlasoval za šéfa Národnej rady Andreja Danka (SNS). Na tlačovej konferencii to vyhlásil opozičný poslanec OĽaNO-NOVA Igor Matovič, ktorý oboch vyzval na odstúpenie. Vyzývame preto Danka a Glváča, aby sa vzdali svojich poslaneckých mandátov. Glváč mal použiť Dankovu kartu. "Danko s Glváčom spáchali podvod, keď pán Glváč hlasoval miesto Danka. Následne, keď na to prišli, sa nepriznali a nechali schôdzu bežať ďalej. Došlo k závažnému porušeniu zákona priamo v NR SR dvoma najvyššími predstaviteľmi parlamentu. Spáchali podvod a následne sa k tomu nepriznali," povedal Matovič a pustil videozáznam, ktorý má podvodné hlasovanie dokazovať. K incidentu malo dôjsť počas prezentácie na začiatku mimoriadnej schôdze venovanej odvolávaniu premiéra Roberta Fica (Smer). Kým Danko v sále nebol, hlasovanie ho vykázalo, že bol vďaka jeho karte prítomný. Na druhej strane Glváč, ktorý sa v sále nachádzal, je vykázaný ako neprítomný. Glváč mal totiž manipulovať práve s Dankovou kartou, nie so svojou. "Týmto ľuďom ide iba o balast, na Slovensku a demokracii im vôbec nezáleží. Vyzývame preto Danka a Glváča, aby sa vzdali svojich poslaneckých mandátov," apeloval Matovič. Podľa jeho slov sa takáto vec môže omylom stať, nepáči sa mu však, že o tom vedeli, ale nepriznali sa a zatajili to. Pán predseda neporušil zákon, nemá sa teda prečo vzdať mandátu. Danko podľa šéfky komunikácie parlamentu Zuzany Čižmárikovej neporušil žiaden zákon. Uviedla to po obvinení zo strany Matoviča. "Predseda Danko hlasoval svojou kartou, ktorú mal na stole. Treba tiež pripomenúť, že nešlo v žiadnom prípade o hlasovanie k zákonu, ale o hlasovanie k uznášaniaschopnosti Národnej rady," zdôraznila. Na výzvu Matoviča, aby sa mandátu vzdal aj Danko, Čižmáriková odvetila, že je veľmi zvláštne na to reagovať. "Pán predseda neporušil zákon, nemá sa teda prečo vzdať mandátu," zdôraznila. Na otázku, prečo aktéri situáciu neriešili, hneď ako na to prišli, ale schôdza pokračovala ďalej, Čižmáriková neodpovedala. "Opakujem, že pán Danko neporušil zákon a hlasoval svojou vlastnou kartou," dodala s tým, že za Glváča hovoriť nechce. Martin Čambalík z kancelárie Glváča novinárom priznal, že Glváč hlasoval Dankovou náhradnou kartou v domnienke, že je jeho. Zároveň viackrát zdôraznil, že nešlo o štandardné hlasovanie, ale o zisťovanie účasti poslancov, ktoré sa koná na začiatku každej schôdze. Ak by ich totiž v sále nebolo aspoň 76, rokovanie sa nemôže začať. "Tá náhradná karta bola nainštalovaná v zariadení pred pánom Glváčom a on bol presvedčený, že je jeho. Až následne, keď ho pán predseda Danko upozornil, že on nemá kartu, zistil, že nie je jeho. Svoju kartu si potom vytiahol z vrecka," vysvetlil Čambalík. Na otázku, či sa za svoje konanie Glváč ospravedlňuje, Čambalík zopakoval, že v tom nebol žiaden úmysel. "Momentálne nie je ten čas na ospravedlnenie, lebo to treba vnímať aj v kontexte snahy pána Matoviča prekryť, ako sa správa v parlamente," dodal. Rokovací poriadok Národnej rady vylučuje, aby jeden poslanec hlasoval za druhého. Ak sa Danko a Glváč mandátov nevzdajú, OĽaNO-NOVA zváži ďalšie kroky. V tomto volebnom období hlasovala za poslaneckého kolegu Martina Šimkovičová (nezaradená). Mandátu sa odmietla vzdať, dostala pokutu 1000 eur. V roku 2009 sa rovnakého prešľapu dopustila vtedy opozičná poslankyňa Iveta Radičová. Chybu si priznala a vzdala sa poslaneckého mandátu, čo označila za jediný spôsob, ako sa očistiť.


Lesné požiare v Rusku už zaberajú menšiu plochu

Najviac požiarov zúri v Krasnojarskom kraji.

MOSKVA. V Rusku uhasili za posledných 24 hodín 53 lesných požiarov na ploche 61-tisíc hektárov. Celková plocha požiarov sa tak oproti predchádzajúcemu dňu znížila o desaťtisíc ha. S odvolaním sa na informácie ruskej služby vzdušnej ochrany lesov (Avialesoochrana) o tom v stredu informovali agentúry Interfax a TASS. Podľa dostupných informácií horelo v stredu v ranných hodinách na území Ruska ešte stále približne 173 lesných požiarov na ploche 256 836 hektárov. Najviac požiarov, 86, zúri v Krasnojarskom kraji, kde ohnivý živel stále pustoší približne 132-tisíc hektárov lesných porastov. Na boji s ohňom sa v ťažko prístupných oblastiach Sibíri podieľa 3553 ľudí a 389 kusov pozemnej techniky. Ďalších 40 lietadiel bolo nasadených na prieskum a monitoring a 25 lietadiel na účely hasenia. Na boj s rozsiahlymi požiarmi na ruskej Sibíri a na Ďalekom východe vyčlenila ruská vláda v utorok zo svojho rezervného fondu sumu vo výške šesť miliárd rubľov (81 miliónov eur). Financie boli pridelené Federálnej agentúre lesného hospodárstva (Rosleschoz), ministerstvu obrany a rezortu pre mimoriadne situácie.


Šimpanz Koko sa po desiatich rokoch vyliečil z depresie

SKOPJE. Do zoologickej záhrady v Skopje, metropole Severného Macedónska, sa vo štvrtok vrátil 24-ročný šimpanz Koko, ktorý sa posledných desať rokov liečil v Holandsku z depresie. "Bola to radosť, akú neviem opísať. Aj po tých desiatich rokoch ma Koko spoznal. Dotkli sme sa, otočil sa ku mne chrbtom, aby som ho poškrabal, a našpúlil ústa, aby sme si dali pusu," referuje o stretnutí po desiatich rokoch Kokov staronový ošetrovateľ Dragan Trajkovski.Koko sa narodil v roku 1995 v zoologickej záhrade v Skopje. Po dvoch rokoch mu však zomrela matka a malý šimpanz upadol do hlbokej depresie. V roku 2009 ho preto zo Skopje poslali do zariadenia spoločnosti na ochranu zvierat v Holandsku, kde ho z tejto choroby dostali. Naspäť do Skopje ho poslali spolu s ďalšími troma šimpanzmi, na ktorých si v Holandsku navykol a ich strata by mu mohla spôsobiť ďalšiu bolesť.Šimpanzy sú ohrozený druh, z ich pôvodne vyše miliónovej populácie zostalo na svete už len odhadovaných 170- až 300-tisíc jedincov.


Bratislava sa pripravuje na elektromobily. Pribudne 55 nabíjacích staníc

Sieť elektronabíjacích staníc by sa mala do konca roka 2020 rozrásť na takmer 70 staníc.

BRATISLAVA. Vďaka projektu URBAN-E by sa mala sieť elektronabíjacích staníc v Bratislave a okolí rozrásť o 55 nových staníc, z toho päť bude rýchlonabíjačiek. Výstavba nových nabíjacích staníc je súčasťou medzinárodného projektu URBAN-E, ktorý je zameraný na rozšírenie infraštruktúry elektronabíjacích staníc v Európe. Do projektu sa zapojili Slovinsko, Chorvátsko a Slovensko, vďaka nemu by v Ľubľane, Záhrebe a Bratislave malo pribudnúť do decembra 2020 dokopy 167 nových staníc. Medzinárodnému projektu URBAN-E udelila Európska komisia v júli 2017 grant vo výške 3,8 milióna eur z celkového rozpočtu takmer 4,5 milióna eur. Prispieť by mal k rozvoju elektromobility, k jej prepojeniu na iné druhy dopravy, a k znižovaniu znečistenia ovzdušia. Podľa Mariana Ruska, člena predstavenstva Západoslovenskej energetiky, nie je otázkou či elektromobilita príde, ale kedy príde. Preto je dôležité začať s rozvojom infraštruktúry už teraz, aby bola Bratislava s nástupom elektromobility dostatočne pokrytá. ZSE sa na projekte podieľa spolu s kuriérskou spoločnosťou GO4 a Hlavným mestom SR Bratislavou. Spoločnosť GO4 je aj prevádzkovateľom flotily elektrických taxíkov, ktoré si môže zákazník objednať cez aplikáciu Hopin. Rozšírenie siete nabíjačiek je mimoriadne dôležité pre rozvoj podobných služieb, ako sú napríklad bezemisné kuriérske služby alebo požičovne elektrických áut. Práve taxislužby sú významnými pôvodcami emisií. Môže za to vysoký kilometrový nájazd vozidiel alebo čakanie v zime na stanovisku s naštartovaným motorom kvôli kúreniu. "Či spomeniem dostatočný počet a kapacitu rýchlonabíjacích staníc, prispôsobenie právnych predpisov na lokálnej aj celoštátnej úrovni, alebo aj ovládací softvér a aplikácie užívateľsky priateľské pre klientov. To všetko je potrebné, aby sme sa posunuli smerom k udržateľnej doprave" uviedol Marcel Lukačka, obchodný riaditeľ GO4. "Tých 70 staníc samozrejme nestačí, to je len prvý krôčik" vyjadril sa primátor hlavného mesta Ivo Nesrovnal. Podľa neho v blízkej budúcnosti Bratislave nehrozia žiadne zákazy pre naftové autá či nízkoemisné zóny, najprv je nutné motoristom ponúknuť alternatívu.


Sulík ukázal nové tváre, na kandidátku dal aj exvyšetrovateľa NAKA

Tretie miesto na kandidátke zatiaľ neobsadil.

BRATISLAVA. Predseda SaS Richard Sulík predstavil nové tváre na jeho návrhu kandidátky strany do volieb. Sú medzi nimi napríklad riaditeľka Odboru miestnej štátnej správy na ministerstve vnútra a zakladateľka združenia Dobrý úradník Monika Filipová či bývalý vyšetrovateľ Národnej kriminálnej agentúry (NAKA) Pavol Milan. "SaS sa zo svojich chýb dávno poučila, vieme si spraviť poriadok a ja ako predseda za tento poriadok ručím," povedal s tým, že po voľbách nepôjdu do vlády so Smerom-SD, SNS či ĽSNS. Dodal, že strana je otvorená komunikácii s ostatnými subjektmi, aby mohli po voľbách vytvoriť vhodnú vládu. O hlasy voličov sa bude SaS vo voľbách uchádzať so silnou kandidačnou listinou. "Budú tam rôzne osobnosti z rôznych oblastí politického či spoločenského života," skonštatoval. Filipová povedala, že do odborného tímu SaS prichádza s cieľom využiť svoje odborné a profesionálne skúsenosti v oblasti presadzovania zmien vo verejnej správe. Zdôraznila napríklad opatrenia v oblasti samospráv, chce ich odbremeniť a nastaviť ich lepšie financovanie, či rozdeľovanie kompetencií, ako aj zníženie byrokracie. To podľa nej môže prispieť aj k posilneniu dôvery občanov v štát. Medzi novými tvárami na jeho návrhu sú aj bývalá úradníčka na ministerstve pôdohospodárstva Zuzana Šubová, ktorá pôsobila v minulosti v strane Spolu. Sulík predstavil Jozefa Drahovského, ktorý pôsobí ako analytik v oblasti dopravy a cestnej premávky a získal aj novinársku cenu. Štyria ľudia, ktorých Sulík v stredu predstavil nie sú zatiaľ členmi strany. Sulík naďalej neobsadil číslo tri na svojom návrhu kandidátky, rezervované má byť pre podpredsedníčku strany Janu Kiššovú. Do zaregistrovania kandidátky sú podľa jeho slov ešte dva mesiace, preto nechce rozhodnutie uponáhľať. Ak však Kiššová prijme jeho ponuku, rozhodne ju privíta. Kiššová zatiaľ trvá na svojom stanovisku, že ak na kandidátke nebudú "kľúčoví saskári", nebude tam ani ona. Návrhy kandidátok budú členovia strany schvaľovať na sobotňajšom (5. 10.) nominačnom Kongrese strany. Návrh predstavil Sulík už v pondelok (30. 9.), lídrom má byť on sám, po ňom nasleduje europoslankyňa Lucia Ďuriš Nicholsonová. Medzi prvými 15 menami jeho návrhu sú aj predseda Bratislavského samosprávneho kraja Juraj Droba či exriaditeľ RTVS Václav Mika. Nie sú však medzi nimi členovia platformy Demokratické jadro SaS Ľubomír Galko, Jozef Rajtár či Natália Blahová. Členovia platformy so Sulíkovým návrhom nesúhlasia. Na sneme plánuje predstaviť svoj návrh, docieliť chcú kompromis. Tvrdia, že v strane musia byť aj členovia, ktorí prinášajú objektívnu kritiku.


Strelec zabil v kalifornskej škole štyroch ľudí

Motívy streľby zatiaľ nie sú známe. Útočníka polícia zastrelila.

LOS ANGELES. Piatich mŕtvych vrátane útočníka si v utorok vyžiadala streľba v severnej Kalifornii. Oznámila to agentúra Reuters s odvolaním sa na miestne úrady. Strieľalo sa údajne na siedmich miestach v okolí vidieckej základnej školy. Útočníka, ktorý zabil štyri osoby a takisto zranil niekoľko školákov, polícia zastrelila. Incident sa odohral v okolí obce Corning asi 190 kilometrov severne od Sacramenta. Miestna televízna stanica oznámila, že niekoľko žiakov letecky prepravili na ošetrenie. Motívy útoku ani bližšie podrobnosti o útočníkovi nie sú zatiaľ známe. Incident podľa očitých svedkov odštartovala násilná domáca hádka. Phil Johnson, zástupca šerifa kalifornského okresu Tehama, novinárom povedal, že policajti identifikovali sedem miest, odkiaľ sa streľba ozývala. Centrom tohto priestoru je základná škola v osade Rancho Tehama, ktorá leží neďaleko Corningu. "Niekoľko výstrelov bolo zaznamenaných v škole, predpokladaný útočník zomrel následkom policajnej streľby," uviedol Johnson. Jeden žiak bol podľa Johnsona postrelený v škole, druhý v automobile, v ktorom so svojou matkou zo školy odchádzal. Svoje obete si podľa policajtov strelec vyberal náhodne. Počet obetí môže byť aj vyšší, líšia sa aj ohlásené počty zranených školákov. Podľa agentúry AP do školy dochádzajú žiaci prvých piatich ročníkov, súčasťou zariadenia je aj materská škola. Nikto z detí údajne nezomrel, ale "niekoľko" žiakov utrpelo zranenia. Na mieste paľby bola nájdená poloautomatická puška a dve pištole.


Lávku pre chodcov na Mlynských Nivách odstránia

Lávku odstráni HB Reavis, ktorá postavila developerský projekt vedľa bratislavskej autobusovej stanice.

BRATISLAVA. Zastaranú lávku pre chodcov na bratislavských Mlynských Nivách, vedľa autobusovej stanice, najneskôr do 1. novembra odstránia. Ako za investora informoval Michal Krajčír, lávku pre skvalitnenie okolia svojich projektov odstráni spoločnosť HB Reavis, ktorá postavila developerský projekt vedľa bratislavskej autobusovej stanice. Pre odstraňovanie lávky v dňoch od piatka 21. októbra do nedele 23. októbra v čase od 22:00 do 6:00 ulicu Mlynské Nivy úplne uzavrú. Vodičov tiež do štvrtka 20. októbra čaká čiastočné obmedzenie jazdných pruhov, všetky zmeny označia dočasným dopravným značením. Práce na odstraňovaní lávky začali zrušením prístreškov nad trolejovým vedením a oplotením staveniska. V súčasnosti rozoberajú asfaltové a betónové plochy, pracovať začínajú aj na demontáži schodiska a lávky smerom od autobusovej stanice. Spoločnosť tiež robí demontáž oceľových nosníkov a zábradlia, to potrvá do štvrtka 20. októbra. V dňoch od 21. októbra do 23. októbra, počas nočnej uzávery ulice Mlynské Nivy, bude spoločnosť demontovať dva hlavné nosníky. Od nedele 23. októbra do začiatku novembra budú demontovať schodisko a lávky od developerského projektu, ktorý postavili oproti autobusovej stanici. V tomto termíne čiastočne obmedzia jazdný pruh v smere Karadžičova – Košická.


Zabojujte proti nej, vyzval Macron. Zastavte svet financií, hovorí Le Penová

PARÍŽ. V predvolebnej atmosfére si v pondelok Francúzi pripomínali 1. máj. Počas demonštrácií naprieč Francúzskom mali predvolebné mítingy obaja prezidentskí kandidáti, ktorí postúpili do druhého kola - Marine Le Penová aj Emmanuel Macron. V Paríži demonštrácie prerástli do násilností. Podvečer sa začal parížsky predvolebný míting favorita prezidentských volieb Emmanuela Macrona. Hneď v úvode vyhlásil, že tieto voľby predurčia "budúcnosť spoločnosti" a zaútočil na svoju súperku Marine Le Penovú, kandidátku Národného frontu (FN). "Zabojujte proti nej, choďte voliť, dosiahnite v nedeľu jej prehru," burcoval voličov líder hnutia Vpred!. Francúzov tiež vyzval na ochranu hodnôt a "boj proti krajnej pravici", citoval ho francúzsky server 20Minutes. Macron odmietol kritiku a snahu o opustenie EÚ, ktorá zaznieva od jeho súperky a vyhlásil, že by to viedlo "k ochudobneniu všetkých Francúzov" a izolácii Francúzska. Popoludní si uctil pamiatku Maročana Brahima Bouarrama, ktorého v roku 1995 zabili pravicoví extrémisti počas mítingu FN v Paríži. Pamiatku obete využil na útok proti Le Penovej a odkázal jej, že nezabúda na minulosť FN, ktorý má podľa neho extrémistické korene, informoval server 20Minutes. Na poludnie k približne 20-tisíc voličom na parížskom predmestí Villepinte prehovorila Marine Le Penová. "Môj súper nemá meno, tvár ani stranu. Nikdy nebude kandidovať, ani nebude zvolený, a predsa vládne. Mojím súperom je finančný svet," vyhlásila kandidátka FN. Podľa nej uvedený sektor tentoraz má svojho kandidáta - Emmanuela Macrona, informoval denník Le Figaro. Le Penová zažartovala, že Macron má síce slogan "Spoločne, Francúzsko", ale vhodnejšie by v jeho prípade bolo heslo "Spoločne, finančníci", informoval denník Le Figaro. Voličom na mítingu povedala: "Vyzývam vás, aby ste 7. mája zastavili svet financií a arogancie." Macronovi vyčítala, že nemá program a nedokáže bojovať proti terorizmu a poskytnúť Francúzom bezpečie. Voličom sľúbila ukončenie "masívnej a nekontrolovateľnej migrácie" do krajiny. Kandidátku FN dnes verejne podporil jej otec Jean-Marie Le Pen a vyzval svojich prívržencov, aby ho nasledovali. Pondelkové oslavy 1. mája poznamenali demonštrácie, na ktorých sa podľa odhadov polície zúčastnilo až 30-tisíc ľudí. Miestami prerástli do násilností, keď dav maskovaných demonštrantov hádzal na policajtov zápalné fľaše a kamene. Štyria muži zákona utrpeli zranenia. Demonštranti zapálili aj niekoľko motocyklov. Prvomájové oslavy naprieč Francúzskom mali silný politický podtón pre nedeľňajšie druhé kolo prezidentských volieb. Podľa najnovšej sondáže OpinonWay-ORPI by 61 percent oslovených voličov v nedeľu volilo Emmanuela Macrona.


Pri nálete v Sýrii zahynul zakladateľ džihádistickej agentúry Amák

Baráa Kadaka zabili spolu s jeho malou dcérou pri nálete v meste Majadín v provincii Dajr az-Zaur.

BEJRÚT. Zakladateľ propagandistickej agentúry Amák, ktorá je napojená na teroristickú organizáciu Islamský štát (IS), zahynul počas leteckého útoku vo východnej Sýrii. Informovali o tom sýrski opoziční aktivisti a rodinní príslušníci zosnulého. Samotný IS túto informáciu bezprostredne nepotvrdil, oznámila vo štvrtok agentúra AP. Baráa Kadak bol - podľa svojho brata - zabitý spolu so svojou malou dcérou pri nálete na jeho dom v meste Majadín v provincii Dajr az-Zaur. Kedy sa tak stalo, nie je jasné. Zabitie Kadaka potvrdili aj viaceré mediálne platformy sýrskej opozície. Nálet podľa nich podnikli lietadlá medzinárodnej koalície bojujúcej proti IS, na čele ktorej stoja USA. Do východosýrskeho Majadínu sa údajne uchýlili viacerí vodcovia IS, ktorí museli utiecť z hlavných bášt tejto teroristickej organizácie Rakka a Mósul. Kadak ešte ako aktivista prinášal informácie o protestoch z roku 2011, ktorých násilné potlačenie viedlo k rozpútaniu vojny v Sýrii. Členom IS sa stal v roku 2013.


Šéf Hamasu vystúpil na verejnosti prvýkrát od vypuknutia nových bojov

Medzi Gazanmi a Izraelčanmi vypukli cezhraničné útoky.

GAZA. Líder palestínskeho militantného hnutia Hamas, ktoré ovláda pásmo Gazy, absolvoval v stredu svoje prvé verejné vystúpenie odvtedy, ako medzi Gazanmi a Izraelčanmi vypukla najnovšia vlna cezhraničných útokov. Informovala o tom agentúra AP. Haníja, ktorý vedie politické krídlo Hamasu, si prišiel prezrieť zvyšky svojej úradovne v meste Gaza, zničenej v uplynulých dňoch pri jednom z izraelských náletov. Vyhlásil, že "izraelskí okupanti pochopili odkaz", a vyzval Gazanov, aby sa zúčastnili na ďalších masových protestoch pri hraniciach s Izraelom, naplánovaných na sobotu pri príležitosti prvého výročia vzniku hnutia s cieľom ukončiť izraelsko-egyptskú blokádu pásma Gazy. Počas dvoch dní násilia, ktoré spustilo v pondelok nadránom vypálenie rakety z Gazy na územie Izraela, sa Haníja podľa AP ukrýval. Paľbu a odvetné nálety ukončilo neoficiálne prímerie sprostredkované Egyptom. Spomínaná raketa zasiahla v strednej časti Izraela obytný dom, pričom zranila sedem ľudí. Izrael odpovedal niekoľkými desiatkami náletov v pásme Gazy, zatiaľ čo palestínski militanti vypálili na Izrael desiatky ďalších rakiet.


Ceny bytov v úvode roka opäť rástli, nenaplnili sa očakávania stagnácie

Portál Nehnuteľnosti.sk prekvapilo pokračujúce zdražovanie.

BRATISLAVA. Ceny bytov v prvom štvrťroku tohto roka opäť rástli. Informoval o tom portál Nehnuteľnosti.sk, podľa ktorého ide o prekvapenie, keďže v závere roka 2018 bolo na realitnom trhu miernejšie tempo nárastu cien nehnuteľností a v prvom štvrťroku sa očakávala stagnácia cien. "Jeden faktor, ktorý sme spomínali už v našich predchádzajúcich analýzach, má stále silu udržiavať ceny vysoko. Tým faktorom je malá ponuka bytov na predaj v krajských mestách," uviedol portál Nehnuteľnosti.sk. Podľa analytikov portálu je bytov na predaj na trhu málo. Aktuálna celková ponuka nehnuteľností na portáli Nehnuteľnosti.sk je menšia o 30 percent v porovnaní s rokom 2016, napriek tomu, že na portáli inzeruje o 15 percent viac realitných kancelárií."Napríklad v Trnave je aktuálne v ponuke na predaj len deväť dvojizbových bytov v pôvodnom stave. Celá Bratislava má ani nie sto takýchto bytov. Oproti tomu tvorí ponuka dvojizbových bytov v Bratislave v novostavbách až cez 600 bytov. V celkových štatistikách realitného trhu tak získavajú novostavby stále väčší podiel a váhu," uvádza portál. Priemerná cena dvojizbových bytov v Bratislave sa v prvom štvrťroku 2019 medzištvrťročne zvýšila o viac ako štyri percentá. Podľa dát portálu najviac zdraželi byty v bratislavskom piatom obvode, a to v priemere o rekordných 13 tisíc eur. V priemere rástli ceny dvojizbových bytov v Bratislave o 5 500 eur. "To isté platí aj pre Košice, kde je nárast na úrovni 2,5 percenta po niekoľkých kvartáloch opäť výraznejší. Rekordy lámali prvý a druhý košický obvod, kde ceny dvojizbových bytov narástli v priemere okolo až sedemtisíc eur," informoval realitný portál.Aj v ostatných krajských mestách bol zaznamenaný viac ako štvorpercentný medzištvrťročný rast cien. "Vyšší nárast sme videli už len prvom štvrťroku roku 2017. V Banskej Bystrici, Nitre a Trenčíne zdraželi dvojizbové byty v priemere až o päťtisíc eur," uvádza portál.Po takmer dvoch rokoch zaznamenali tiež trojizbové byty vo všetkých krajských mestách medzištvrťročný nárast. V prípade Bratislavy predstavuje priemerný nárast cien viac ako 2,3 percenta. Najdrahšie byty boli v prvom štvrťroku 2019 v bratislavskom treťom obvode. Priemerná absolútna cena bytu sa tu zvýšila o deväťtisíc eur zo 171 tisíc na 180 tisíc eur.


Dohliadne na štátnych zamestnancov. Poslanci zvolia členov novej rady

Parlament bude voliť členov novej Rady pre štátnu službu.

BRATISLAVA. Poslancov Národnej rady čaká voľba členov novej Rady pre štátnu službu. Jej zriadenie priniesol nový zákon o štátnej službe, ktorý je účinný od 1. júna 2017. Rada má byť nezávislým koordinačným a monitorovacím orgánom. Jej základnou úlohou bude ochrana princípov, na ktorých je štátna služba budovaná a dohľad nad dodržiavaním etického kódexu štátneho zamestnanca. Parlament má zvoliť päticu členov rady. Výbor Národnej rady pre sociálne veci nominoval Pavla Tkáča, verejná ochrankyňa práv Danielu Zemanovičovú, predseda Najvyššieho kontrolného úradu Ľuboša Pastora. Predseda Rady vlády pre mimovládne neziskové organizácie Ctibora Košťála a Konfederácia odborových zväzov Annu Ištokovú. Zvolený bude ten kandidát, ktorý získa nadpolovičnú väčšinu hlasov prítomných poslancov. Funkčné obdobie členov rady je sedem rokov a začne plynúť 1. januára 2018. Po zvolení všetkých členov rady sa vykoná voľba jej predsedu. Aj tú budú mať v rukách poslanci. Spomínaný zákon o štátne službe sľubuje odpolitizovanú štátnu správu. Právnu normu vypracoval Úrad vlády, pričom zákon nahrádza doterajšiu úpravu štátnozamestnaneckých vzťahov z roku 2009, ktorá bola novelizovaná 21-krát. Princípy štátnej služby majú vymedzovať prijímanie štátnych zamestnancov, stabilitu ich štátnozamestnaneckého pomeru, kariérny rast, hodnotenie výkonností a tiež odmeňovanie. V porovnaní s doterajšími princípmi sa ich počet rozšíril zo šesť na deväť a boli podrobnejšie rozpracované. Ide o princíp politickej neutrality, zákonnosti transparentného zamestnávania, efektívneho riadenia štátnych zamestnancov, nestrannosti, profesionality, transparentného a rovnakého odmeňovania, stability a rovnakého zaobchádzania. Štátni zamestnanci budú po novom tiež prechádzať pravidelným služobným hodnotením. Zavádzajú sa aj zásady ich vzdelávania, ktoré má byť systémové, flexibilné, hospodárne a účelné. Tiež inštitút mentora, ktorý by mal takisto prispieť k vyššej kvalite úrovne vzdelávania. Poslanci sa museli novým zákonom zaoberať dvakrát. Potom, ako ho schválili ešte v decembri 2016, ho do parlamentu vrátil prezident Andrej Kiska. Hlava štátu zákon vetovala, lebo narúša vyváženosť postavenia niektorých zákonom zriadených kancelárií. Poslanci Kiskove výhrady nepodporili a zákon vo februári schválili v pôvodnom znení.


Nový Zéland hľadá šikovných ľudí, chce im preplatiť cestu na pracovný pohovor

Novozélandská ponuka formou LookSee záujemcov zaujala, už sa im ohlásilo asi 12-tisíc ľudí.

WELLINGTON. Nový Zéland hľadá sto talentovaných pracovníkov pre svoj technologický sektor a záujemcom ponúka, že im uhradí náklady na cestu na pohovor, ubytovanie na štyri dni v hlavnom meste Wellington a tiež výlety v krajine, informovala tlačová agentúra AP. Starosta Wellingtonu Justin Lester povedal, že technologický sektor hlavného mesta rástol počas uplynulých rokov 14-percentným tempom ročne. "Problém, ktorý potrebujeme vyriešiť, je ten, že máme veľa podnikov, ktoré majú problémy s náborom pracovníkov," uviedol Lester. Novozélandská ponuka formou LookSee záujemcov zaujala, už sa im ohlásilo asi 12-tisíc ľudí a tisíce ďalších sa registrujú, uzávierka je 20. marca. Približne tretina záujemcov je z USA, ale pomer sa mení, postupne sa hlási čoraz viac ľudí z iných častí sveta, povedal David Jones, ktorý má kampaň Agentúry pre regionálny ekonomický rozvoj na starosť. Na konkurz pozvú vybraných uchádzačov. Očakávajú od nich, že sa každý z nich bude uchádzať o tri pracovné pozície, ale nie sú povinní ponuky práce prijať. Náklady na kampaň financujú čiastočne z peňazí daňových poplatníkov a z príspevkov miestnych podnikov.


Poisťovne majú povinne zazmluvniť zariadenia sociálnych služieb

Zdravotné poisťovne majú na klientov zariadení platiť paušálne.

BRATISLAVA. Zdravotné poisťovne majú od budúceho roka povinne zazmluvňovať zariadenia sociálnych služieb a sociálnoprávnej ochrany detí a sociálnej kurately. Povinné zmluvy navrhuje ministerstvo zdravotníctva v novele zákona o zdravotnej starostlivosti. Šéf rezortu Tomáš Drucker (nominant Smer) avizoval, že poisťovne by si mali objednávať minimálne desaťtisíc postelí. Zdravotné poisťovne môžu zariadenia sociálnych služieb zazmluvňovať aj v súčasnosti, od júla 2014 im to umožnila novela zákona o poskytovateľoch zdravotnej starostlivosti. Zdravotné poisťovne však povinnosť uzatvoriť zmluvy nedostali. Majú len možnosť, konkrétne môžu preplácať deväť ošetrovateľských výkonov. V praxi sa táto možnosť veľmi nevyužíva, čo pripustil aj Drucker. Rozsah doterajších výkonov podľa ministerstva nepostačuje na zabezpečenie dostatočnej ošetrovateľskej starostlivosti o ťažko odkázaného občana a vôbec nezohľadňuje potrebu vykonávania preventívnych ošetrovateľských postupov. "Neviedli k istej prevencii pred destabilizáciou pacienta," skonštatoval Drucker. Dôraz treba podľa neho pri ošetrovateľskej starostlivosti klásť na prevenciu. "Požadujeme polohovateľné postele pre imobilných pacientov, takisto antidekubitné matrace alebo podložky, požadujeme sestry so špecializáciou a budeme za to ochotní platiť viacej," povedal Drucker. Ak budú chcieť zariadenia zmluvy od zdravotných poisťovní získať, budú musieť požiadavky materiálno-technického aj personálneho vybavenia splniť. Cieľom je, aby odkázaní ľudia dostali lepšiu ošetrovateľskú starostlivosť ako doteraz. Zdravotné poisťovne majú na klientov zariadení platiť paušálne, a to 3,3 eura na osobu a deň. Ministerstvo odhaduje, že si to ročne vyžiada 18 miliónov eur, pričom suma má postupne narastať. Drucker chce potrebné prostriedky žiadať cez vyššiu platbu za poistencov štátu.


Ford patentoval kuriózne skladacie vozidlo

Do elektromotorom poháňaného vozidla sa v závislosti od konfigurácie zmestí jeden až šesť pasažierov.

Ford hľadá nový priestor na svetových trhoch. Aspoň to naznačuje jeho nový patent na štvorkolesové skladacie vozidlo. Informáciu priniesol patentyogi.com. Jeho cena by sa teoreticky mohla pohybovať niekde medzi bicyklom a bežným autom. Určené by bolo pre trhy v rozvojových krajinách a hodilo by sa aj do veľkých čínskych miest. Spĺňalo by iba základné požiadavky na transport, malo by minimálnu hmotnosť a minimálny počet dielov. Jednou z hlavných devíz je možnosť zložiť toto vozidlo podobne ako skladací bicykel. Za všetkým je konštrukcia v tvare písmena X. Výhodu by to malo pri parkovaní. Tu ale flexibilita tohto elektromotorom poháňaného vozidla nekončí. Podľa požiadaviek môže byť konfigurované ako jednomiestne vozidlo, dvojmiestny tandem, dvojsedadlové vozidlo so sedadlami v jednom rade, ďalej štvormiestne vozidlo (2+2) a šesťmiestne vozidlo (3+3). Vo všetkých prípadoch by vychádzalo z tej istej architektúry v tvare písmena X. Všetky obrázky v texte pochádzajú zo zverejneného patentu.


Drucker chce vrátiť poplatky za objednanie u lekára

Ich maximálna výška by mala byť zhruba na polovici spred zrušenia poplatkov za prednostné vyšetrenie.

BRATISLAVA. Poplatok za objednanie u lekára sa pravdepodobne vráti. Jeho maximálna výška by mala byť zhruba o polovicu nižšia ako pred zrušením poplatkov za prednostné vyšetrenie v apríli minulého roka. Predpokladá to ministerstvo zdravotníctva, ktoré chce príslušný zákon pripraviť do konca roka. Za zavedenie možnosti rezervácie termínu u lekára sú podľa prieskumu ministerstva traja zo štyroch dospelých pacientov a 85 percent rodičov detí. Maximálna výška poplatku by sa podľa ministra zdravotníctva Tomáša Druckera mala pohybovať okolo štyroch až piatich eur. Do zrušenia poplatkov bola cena za prednostné vyšetrenie zvyčajne desať eur. Po novom podľa ministra už nemá pacient platiť za prednostné vyšetrenie v rámci ordinačných hodín, ale za objednanie ošetrenia po ordinačných hodinách. Koľko času bude môcť lekár venovať takto objednaný pacientom bude presne stanovené.


Malé dievčatá prestávajú veriť, že ženy môžu byť geniálne

Deti vidia stereotypy v médiách, ale prezentujú im ich aj rodičia, učitelia a iné deti.

BRATISLAVA. Keď majú asi päť rokov, všetko je viac-menej v poriadku. Dievčatá a rovnako aj chlapci si myslia, že práve ich pohlavie môže byť naozaj veľmi šikovné a v živote to dotiahne ďaleko. Potom sa však niečo stane. A napriek tomu, že dievčatá si myslia, že v škole dostávajú lepšie známky, prestanú veriť, že by v dospelosti práve ony mohli byť geniálne a úspešné. Ukazuje to výskum, ktorý uverejnili vo vedeckom časopise Science. "Už v tomto mladom veku dievčatá podceňujú dôkazy, ktoré sú priamo pred ich očami a svoje predstavy o tom, kto je naozaj, ale naozaj šikovný, zakladajú na iných veciach," povedal pre denník Guardian spoluautor výskumu Andrei Cimpian. Vedci v rámci série experimentov skúmali názory 400 detí, z ktorých polovica boli dievčatá. Deti boli rozdelené do skupín podľa veku - päťročné, šesťročné a sedemročné. V prvom experimente mali priradiť príbeh o veľmi inteligentnej osobe k jednému zo štyroch obrázkov osoby - na dvoch boli muži a na dvoch ženy. Päťročné deti vyberali príslušníka svojho pohlavia takmer bez rozdielu. Ale šesťročné a sedemročné dievčatá už príbeh o múdrom dospelom priradili skôr k mužskej fotografii. U dievčat v tomto veku bolo o 20 až 30 percent menej pravdepodobné, že si vyberú fotografiu ženy. Potom výskumníci dievčatám a chlapcom dali dve hry - jednu označili ako hru pre veľmi, veľmi múdre deti a druhú ako hru pre deti, ktoré sa veľmi, ale naozaj veľmi snažia. Keď sa ich pýtali, ktorá hra ich viac bavila, dievčatá si vybrali skôr druhú hru pre snaživé deti. Výsledky ukazujú, že deti sú už veľmi skoro vystavené kultúrnej predstave o tom, že genialita je skôr mužská ako ženská kvalita. Najviac ich v tomto premýšľaní ovplyvňujú médiá, učitelia, rodičia, ale aj iné deti. Podľa Cimpiana môžu spoločenské stereotypy ovplyvniť budúcu voľbu povolania už v tomto nízkom veku. "Je to deprimujúce vidieť, ako skoro sa tieto účinky objavujú. Keď ich vidíte, uvedomíte si, aký ťažký boj to bude," dodáva Cimpiano pre web BBC. Autor zdôrazňuje, že keď deťom pripravujete aktivity, nemali by ste im hovoriť, že potrebujú na úspech v nich šikovnosť ale vytrvalosť. Najmä dievčatám to môže pomôcť vo vnímaní úspešnosti vlastného pohlavia. DOI: 10.1126/science.aah6524


NATO nepríde na pomoc Izraelu, aj keby ho napadol Irán, tvrdí šéf aliancie

BERLÍN. Generálny tajomník NATO Jens Stoltenberg tvrdí, že Severoatlantická aliancia nepríde na pomoc Izraelu, keby naň zaútočil jeho úhlavný nepriateľ Irán. Uviedol to pre nemecký časopis Der Spiegel, ktorý toto jeho vyhlásenie uverejnil v sobotu. Izrael je síce partnerom Aliancie, avšak nie jej členom, a teda bezpečnostné záruky poskytované Severoatlantickou alianciou sa židovského štátu netýkajú, vysvetlil Stoltenberg. Stoltenberg ďalej poznamenal, že organizácia NATO sa neangažuje v blízkovýchodnom mierovom procese ani v konfliktoch, ktoré v tom regióne prebiehajú. Šéf Severoatlantickej aliancie sa na túto tému vyjadril práve v čase zvýšeného izraelsko-iránskeho napätia, komentuje agentúra AP. Izraelský premiér Benjamin Netanjahu nedávno zintenzívnil svoju kritiku jadrovej dohody svetových mocností a Iránu z roku 2015, ktorá ponúkla Teheránu zrušenie medzinárodných sankcií výmenou za obmedzenie jeho atómového programu. A Spojené štáty z tejto dohody minulý mesiac odstúpili. Izrael a Irán sa navyše dostali už aj do vojenského stretu, a to ohľadne vojenskej prítomnosti Iránu v Sýrii.


Slováci sa zachránili medzi elitou, pomohli im Dáni

Dáni zdolali Talianov

Nevídaný gól

Vyhrali pre Slovákov

Reakcie Slovákov

Reakcia Jána Laca

Hokejisti Dánska v pondelok zdolali Taliansko 2:0.

Online prenos MS v hokeji 2017: Dánsko - Taliansko KOLÍN NAD RÝNOM (NEMECKO) Dánsko - Taliansko 2:0 (0:0, 0:0, 2:0) Góly: 58. Hardt (Storm, Jakobsen), 59. Regin Rozhodovali: Fonselius (Fín.), Odinš (Lot.) - Ritter (USA), Suominen (Fín.), vylúčení: 1:2 na 2 min., presilovky 1:0, oslabenia: 0:0, 5653 divákov Zostava Dánska: Dahm - J. Jensen, N. Jensen, M. Lauridsen, Kristensen, O. Lauridsen, Lassen, Bruggisser - Ehlers, Madsen, Regin - Storm, Jakobsen, Hardt - Christensen, Green, Poulsen - Aagaard, Bau Hansen, Russell - Klarskov Zostava Talianska: Andreas Bernard - T. Larkin, Zanatta, Hofer, Helfer, Egger, S. Marchetti, Miglioranzi, Glira - Insam, Scandella, Andergassen - D. Kostner, S. Kostner, Morini, - Anton Bernard, Gander, Traversa - M. Marchetti, Goi, Lambacher KOLÍN NAD RÝNOM. Slovenská hokejová reprezentácia sa vyhla vypadnutiu z elitnej kategórie majstrovstiev sveta. Po pondelku je totiž isté, že spolu so Slovincami o úroveň nižšie putujú hokejisti Talianska. Tí v zápase s Dánskom prehrali 0:2 a nezískali potrebné tri body, ktoré by im zabezpečili účasť medzi najlepšou šestnástkou. V zápase to dlho vyzeralo na bezgólovú remízu, no Dánom sa v závere podarilo streliť dva góly. Prvý dosiahol v 58. minúte v presilovke po vyšachovaní talianskej obrany Nichlas Hardt. Druhý dánsky gól padol o sedemdesiatjeden sekúnd neskôr, keď počas power-play nešťastne poslal puk do vlastnej opustenej bránky taliansky obranca Alexander Egger. Gól pripísali Petrovi Reginovi, ktorý sa ako posledný z Dánov dotkol puku. Záverečný duel na MS v hokeji 2017 odohrajú slovenskí hokejisti v utorok 16. mája od 12:15 proti Švédom, ale v ňom už napokon o nič dôležité nepôjde. Slovenský tím sa s istotou predstaví v máji 2018 aj na šampionáte v Dánsku, z ktorého nemôže zostúpiť ako organizátor majstrovstiev sveta 2019. Dáni zakončili šampionát so ziskom siedmich bodov. Taliani sa lúčia s A-kategóriou so ziskom jedného bodu. Nichlas Hardt, útočník Dánska: "Vedeli sme, v akej situácii je Slovensko, ale my sme hrali sami za seba. Chceli sme sa rozlúčiť víťazstvom pre nášho kapitána Mortena Greena, ktorý odohral posledný reprezentačný zápas v kariére." Giulio Scandella, útočník Talianska: "Snažili sme sa, pracovali sme tvrdo, lenže nedokázali sme premeniť šance v presilovke. Naopak, inkasovali sme v oslabení pred koncom. Chceli sme dosiahnuť viac."


Euro si voči doláru prilepšilo, hoci inflácia v marci oslabila

Aktivita priemyselného sektora eurozóny klesla najrýchlejším tempom za šesť rokov.

NEW YORK. Euro v úvode pondelkového obchodovania posilnilo voči doláru, hoci inflácia v eurozóne v marci oslabila a ešte viac sa vzdialila úrovni 2 percentá, ktorú si Európska centrálna banka želá dosiahnuť. Okrem toho prieskum ukázal, že aktivita priemyselného sektora eurozóny klesla najrýchlejším tempom za šesť rokov. Spoločná európska však stúpla na 1,1232 USD/EUR z hodnoty 1,1219 USD/EUR.Dolár si prilepšil oproti japonskému jenu, keďže investori dúfajú, že nastane pokrok v americko-čínskych vyjednávaniach o obchode. Dolár posilnil na 110,98 JPY/USD z úrovne 110,85 JPY/USD.


PODCAST ZOOMZoom: Vedci ukázali, čo môže spôsobovať autizmus

Nie, očkovanie nespôsobuje autizmus. To je jedno z najväčších klamstiev dnešných šíriteľov pavedeckých nezmyslov. No čosi autizmus predsa len spôsobuje. A zdá sa, že vedci teraz narazili na stopy mechanizmu, ktorého výsledkom môžu byť poruchy autistického spektra – aspoň u mužov. A výskumníci tiež zrejme rozlúštili záhadu rádioaktívneho mraku nad Európou z roku 2017. A pravdepodobne našli aj miesto, odkiaľ únik pochádzal. Tento týždeň budeme v podcaste ZOOM hľadať príčinu autizmu a zistíme, odkiaľ pred dvomi rokmi prišiel rádioaktívny oblak nad Európu či aké planéty našli v kozme astronómovia. Nová chemická látka sa osvedčila pri boji s odolnými baktériami. Vedci vytvorili antimikrobiálny peptid, ktorý vyskúšali na multirezistentnej baktérii Acinetobacter baumannii. Mikrób je na vrchu rebríčka hrozieb Svetovej zdravotníckej organizácie , ktorá hovorí o akútnej potrebe nových antibiotík proti tejto baktérii. Výskum naznačuje, že Mesiac môže byť starší, než sme si dosiaľ mysleli. Analýza chemického zloženia rôznych mesačných kúskov nazbieraných počas misií Apollo ukázala, že Mesiac vznikol už 50 miliónov rokov po sformovaní sa slnečnej sústavy. Dosiaľ sme si mysleli, že to bolo o 100 miliónov rokov neskôr. Vedci vyvinuli kontaktnú šošovku, ktorá sa dá ovládať pohybom oka. Ak človek dvakrát zažmurká, šošovka mu priblíži scénu, na ktorú sa pozerá. Technológia sa ale zatiaľ neplánuje predávať, vedci len skúšajú, ako by sa dali šošovky v budúcnosti používať. Bangladéš sa bojí o svoje tigre. Výskumníci totiž zistili, že v mangrovových lesoch sa ukrýva menšia populácia bengálskych tigrov, než sa úrady pôvodne domnievali. Problémom je aj malý počet samcov. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Dortmund otočil zápas s Interom Miláno, v Londýne padlo osem gólov
 Utorňajšie preview
 Barcelona - Slavia
 Senzácia Slavie
Dortmund - Inter Miláno
 Stredajšie preview
 Rebríček strelcov

V zostave Interu nechýbal Milan Škriniar.

DORTMUND. Futbalisti Interu Miláno v zostave so slovenským reprezentačným obrancom Milanom Škriniarom stratili v dôležitom súboji F-skupiny Ligy majstrov na ihrisku Borussie Dortmund dvojgólový náskok a prehrali 2:3. Obhajca trofeje FC Liverpool sa dostal pred Neapol na čelo E-skupiny vďaka triumfu 2:1 nad Genkom. Za hostí hral do 85. minúty stredopoliar Patrik Hrošovský. Inter nezvládol druhý polčas v Dortmunde a po prehre 2:3 zostal bez bodov. Začal pritom výborne a už v 5. minúte sa po individuálnej akcii presadil Lautaro Martinez. Druhý zásah pridal ešte pred prestávkou Matias Vecino. Dortmund však v druhom polčase vyrovnal v priebehu 13 minút zásluhou Achrafa Hakimiho a Juliana Brandta a Hakimi sa stal hrdinom večera po zásahu na 3:2. Škriniar odohral celý súboj a videl v 30. minúte žltú kartu za držanie. Dortmund odskočil Interu na rozdiel troch bodov a je v tesnom závese za lídrom skupiny FC Barcelona. SSC Neapol si ako prvý tím mohol zabezpečiť postup do osemfinále, no doma iba remizoval s RB Salzburg 1:1. Domáci museli doháňať manko, keď z penalty za hostí skóroval v 11. minúte najlepší strelec súťaže Erling Haaland (7 gólov). Domáci však tlačili a krátko pred odchodom do kabín vyrovnal Hirving Lozano. Napriek jasnej streleckej prevahe Neapol postupový gól nezaznamenal. V tabuľke klesol za Liverpool, ktorý vydrel výhru nad Genkom 2:1. Liverpool sa podľa očakávania ujal vedenia - po zmätku v obrane súpera sa zblízka presadil Georginio Wijnaldum. V 41. minúte síce vyrovnal po rohu hlavou Mbwana Samata, no v druhej časti rozhodol o troch bodoch pre favorita Alex Oxlade-Chamberlain. Duel na Anfielde rozhodovali slovenskí arbitri na čele s hlavným Ivanom Kružliakom. Londýnska Chelsea v "bláznivom" dueli na Stamford Bridge remizovala s Ajaxom Amsterdam 4:4, hoci prehrávala už o tri góly. Holandský tím si v prvom polčase utvoril dvojgólový náskok, aj s prispením vlastných gólov Tammyho Abrahama a brankára Kepu Arrizabalagu, ktorý si po žrdi zrazil loptu tvárou do siete. V druhom polčase zvýšil na 4:1 Donny van de Beek, ale domáci zabojovali a aj vďaka dvom červeným kartám pre súpera dokázali vyrovnať. Oba tímy majú na konte po sedem bodov rovnako ako Valencia. Tá sa na konkurentov dotiahla vďaka triumfu nad Lille 4:1. Liga majstrov 2019/2020 - skupinová fáza - 4. kolo: Góly: 14. Wijnaldum, 53. Oxlade-Chamberlain - 41. Samata /Patrik Hrošovský hral za hostí do 85. min./ Góly: 44. Lozano - 11. Haaland (z 11 m) Tabuľka E-skupiny Góly: 51. a 77. Hakimi, 64. Brandt - 5. Martinez, 40. Vecino. Rozhodoval: Makkelie (Hol.) /Milan Škriniar odohral za hostí celý zápas, dostal ŽK./ Tabuľka F-skupiny Zenit Petrohrad - RB Lipsko 0:2 (0:1) Góly: 45.+5 Demme, 63. Sabitzer /Róbert Mak bol na lavičke domácich./ Góly: 4. Andersen, 33. Depay, 89. Traore - 78. Seferovič Tabuľka G-skupiny Góly: 5. a 71. Jorginho (oba z 11 m), 63. Azpilicueta, 74. James - 2. Abraham (vlastný), 20. Promes, 35. Kepa (vlastný), 55. Van de Beek. Góly: 66. Parejo (z 11 m), 82. Soumaoro (vlastný), 84. Kodnogbia, 90. Torres - 25. Osimhen Tabuľka H-skupiny


Zahral si už aj v NHL. Najužitočnejším hráčom turnaja je kanadský obranca

Finále

O bronz

Ocenenia

V tíme All Star má svoje zastúpenia každá z prvých štyroch krajín.

MONTREAL. Thomasa Chabota zvolili za najužitočnejšieho hráča juniorských majstrovstiev sveta v hokeji 2017 v Kanade. Devätnásťročný Kanaďan, ktorý pôsobí v tíme Saint John Sea Dogs v nižšej QMJHL a zahral si už aj v jednom zápase NHL za Ottawu Senators, si zároveň prebral aj cenu pre najlepšieho obrancu šampionátu a nechýba ani vo výber All Star. Chabot nazbieral v siedmych dueloch dokopy desať bodov za štyri góly a šesť asistencií a vyhral produktivitu bekov. Najlepším útočníkom sa stal ruský snajper Kirill Kaprizov, ktorý strelil deväť gólov a zaznamenal aj tri asistencie. Devätnásťročný krídelník tak je najlepší strelec i najproduktívnejší hráč turnaja. Cenu pre najlepšieho brankára si prevzal Švéd Felix Sandström. Do All Star tímu, ktorý zostavovali v hlasovaní zástupcovia médií, sa dostali okrem Chabota a Kaprizova aj ruský brankár Iľja Samsonov, obranca Charlie McAvoy z USA, jeho krajan z útoku Clayton Keller a švédsky krídleník Alexander Nylander. Informovala oficiálna stránka turnaja. Ocenenia: Brankár: Felix Sandström (Švéd.) Obranca: Thomas Chabot (Kan.) Útočník: Kirill Kaprizov (Rus.) Iľja Samsonov (Rus.) - Thomas Chabot (Kan.), Charlie McAvoy (USA) - Kirill Kaprizov, Alexander Nylander (Švéd.), Clayton Keller (USA) Thomas Chabot 1. USA, 2. Kanada, 3. Rusko, 4. Švédsko, 5. Dánsko, 6. Česko, 7. Švajčiarsko, 8. Slovensko, 9. Fínsko, 10. Lotyšsko


Most-Híd má podľa Bugára na to, aby sa dostal do parlamentu

Bugár hodnotil aj pôsobenie vo vládnej koalícii.

BRATISLAVA. Koaličná strana Most-Híd má na to, aby sa v najbližších parlamentných voľbách dostala do Národnej rady SR. Uviedol to v relácii V politike televízie TA3 predseda strany Béla Bugár. Podľa jeho slov je v súčasnosti Most-Híd personálne stabilizovaný, o ďalších odchodoch poslancov nevie. Bugár hodnotil aj pôsobenie vo vládnej koalícii so Slovenskou národnou stranou (SNS) a Smer-SD, pričom uviedol, že koalícia funguje a jej prioritou na nasledujúce obdobie bude tvorba budúcoročného rozpočtu. „Prioritou je pre nás rozpočet, pretože, ak by sme sa nedohodli a budúci rok by bolo rozpočtové provizórium, to by bola katastrofa,“ povedal Bugár. „Chceme sa dostať do národnej rady a presvedčiť voličov programom. Ja si myslím, že v parlamente budeme a čo bude potom, sa uvidí, to teraz nikto nevie. V každej vláde, kde sme boli, boli sme zárukou stability. Aj po vražde novinára sme mohli odísť, ale pritlačili sme na zmeny v istých veciach, ktoré teraz lepšie fungujú,“ doplnil Bugár. Predseda Most-Híd nechcel konkretizovať, s ktorými stranami si vie predstaviť spoluprácu, vylúčil iba stranu Mariana Kotlebu ĽSNS, či prípadný projekt sudcu Štefana Harabina. „Nebudem hovoriť s kým áno a s kým nie, obzvlášť po voľbách v roku 2016,“ odpovedal na otázku, s kým by mohol Most spolupracovať. Nedávno oznámili odchod z Bugárovej strany dvaja poslanci, Martin Fedor a Katarína Cséfalvayová. Obaja idú do novej strany exministra zdravotníctva a vnútra Tomáša Druckera s názvom Dobrá voľba. Bugár očakával najmä odchod Martina Fedora. „To sú ľudia, ktorí neboli na kandidátke Most-Híd, ale prišli z inej strany. Pán Fedor povedal už dávnejšie, že svoju budúcnosť nespája s našou stranou. Nesúhlasím ale s tým, čo bolo komunikované, že sa zmenili hodnoty v rámci strany. Musí si každý uvedomiť, že sa musíme dohodnúť s koaličnými partnermi. Ľudí, ktorí odchádzajú na poslednú chvíľu pred voľbami, som nazval politickými turistami,“ dodal.


STĹPČEK JAKUBA FILAAko vyzerá súkromná armáda Smeru

Každý desiaty esbéeskár pracuje pre Bödöra.

Celková veľkosť 25-tisícového zboru SBS by ani s porovnaním s menšou armádou (17 500) alebo zhruba rovnako početnou políciou, by nemusela byť rovno problémom. Lenže v slovenských reáliách historická skúsenosť predsa len zakladá potrebu dôslednej ostražitosti. Najmä, keď každý desiaty esbéeskár pracuje pre Bonul Miroslava Bödöra. Toho Bödöra, ktorý na štátnych zákazkách zarába státisíce, na ktorého večierkoch rečnil Robert Fico, v ktorého spriaznenom hoteli chodil na rokovania Marián Kočner. Za tie roky sa niektoré SBS (Bonul) až tak veľmi nezmenili. Už však nevypaľujú krčmy a prevádzky v centrách slovenských miest pod taktovkou dvorných mafiánov Mečiarovho režimu. Ficov režim išiel ďalej, umožnil im stať sa previazanou súčasťou štátu, keď ľudia na čele Bonulu, policajný prezident, minister vnútra, predseda vlády či minister hospodárstva, sú tá istá partička, kamaráti. Tento status posvätil štempľom akéhosi nástroja hospodárskej mobilizácie, čím mu vlastne s požehnaním štátu opäť umožnil vypaľovanie, už nie krčiem, ale konkurencie či iných firiem. A v tomto momente je už dobré varovať pred existenciou takejto súkromnej armády.


Cestovateľský tip: navštívte s nami múzeá Porsche a Mercedes-Benz v Stuttgarte

V jednom nájdete históriu jednej značky, v druhom históriu ľudstva.

Hľadáte stále program na veľkú noc či predĺžené májové víkendy? Máme pre vás skvelý tip - navštívte múzeá Porsche a Mercedes-Benz v Stuttgarte. Do Stuttgartu sa dostanete (pri žičlivej premávke) za sedem hodín, navyše idete po dlhých úsekoch legendárneho nemeckého Autobahnu s neobmedzenou maximálnou rýchlosťou. Za návštevu oboch múzeí dáte aj s parkovaním len niečo cez 20 eur na osobu, Múzeum Porsche je oproti Mercedesu menšie a minimalistickejšie, no stále veľmi zaujímavé. Vo veľkej, členitej bielej hale môžete na približne 80 exponátoch môžete sledovať hon za čo najvyššou rýchlosťou - na cestách aj na pretekárskej trati. Medzi vystavenými kúskami nájdete vzácne historické modely (od prvých 356 cez staršie modely 911 až po 959) aj závodné špeciály ako Porsche 935 či 917 "ružové prasiatko". Múzeum Porsche pokrýva históriu jednej značky, no múzeum Mercedesu pokrýva históriu celej motorizovanej cestnej dopravy - a vďaka dobrému spracovaniu so zasadením do širšieho kontextu aj celú históriu ľudstva. Ani sa nečudujeme. Gottlieb Daimler a Karl Benz predsa boli pri zrode prvého auta aj štvortaktného motora s vnútorným spaľovaním. Vo väčšom a opulentnejšom z dvoch automobilových múzeí v Stuttgarte tak nájdete exponáty od úplne prvých "motorizovaných kočov" cez nádherné limuzíny tridsiatych rokov, ikonické autá ako 300SL až po dnešné modely a futuristické koncepty. Zaujmú aj kuriozity ako napríklad Mercedes-Benz SL princeznej Diany, 190E Ringa Starra, Papamobil, Mercedes-Benz ML, ktorý vystupoval v Jurskom parku či limuzínu 600. O nej je napríklad známe, že na nej jazdili všetci významní predstavitelia totalitných režimov ako Ceaucescu, Brežnev, Castro, Mussolini, Mugabe či Kim-Čong Il. Popiska k autu v múzeu však spomína len "nevinné" celebrity ako Coco Chanel, Herbert von Karajan či Aristoteles Onassis.


Polášek s Dodigom majú šancu vyhrať ďalší turnaj, v Bazileji sú už v semifinále

Cez štvrťfinále postúpili v dvoch setoch.

BAZILEJ. Slovenský tenista Filip Polášek s Chorvátom Ivanom Dodigom sa prebojovali do semifinále štvorhry na turnaji ATP v Bazileji. V piatkovom štvrťfinále vyradili druhých nasadených Michaela Venusa z Nového Zélandu a Ravena Klaasena z JAR v dvoch setoch 7:6 (8) a 6:4. V súboji o postup do finále sa stretnú so štvrtým párom turnaja - Jean-Julien Rojer (Hol.), Horia Tecau (Rum.). ATP Bazilej - štvorhra - štvrťfinále Filip POLÁŠEK, Ivan Dodig (SR/Chor.) - Michael Venus, Raven Klaasen (2-N.Zél./JAR) 7:6 (8), 6:4


Útočník v centre Sydney nožom dobodal ženu, kričal Alláhu akbar

Muž s veľkým kuchynským nožom naháňal skupinu ľudí po rušnej kancelárskej štvrti.

SYDNEY. Austrálska polícia zadržala v utorok muža, ktorý v centre Sydney dobodal ženu a pokúsil sa napadnúť skupinu ďalších osôb. S odvolaním sa na správy očitých svedkov o tom informovala agentúra AFP. "Máme dospelú ženu s bodnou ranou na chrbte," povedal novinárom Gavin Wood z miestnej polície, pričom zdôraznil, že jej zranenia nie sú životu nebezpečné. Megan Hayleyová uviedla, že muž s veľkým kuchynským nožom naháňal skupinu ľudí po rušnej kancelárskej štvrti, pričom "ďalších päť alebo šesť osôb naháňalo útočníka v snahe zastaviť ho". "Následne ho chytili a znehybnili" pomocou stoličiek a plastových prepraviek. Polícia v tejto súvislosti ďalej spresnila, že muž konal samostatne. Na záberoch, ktoré zverejnili austrálske médiá, je vidno muža, ako vyskočil na strechu automobilu, oháňa sa nožom a kričí "Alláhu akbar" (Boh je najväčší) a "zastreľte ma". Polícia v tejto súvislosti ďalej spresnila, že útočník bol zadržaný, pričom zdravotný stav napadnutej ženy je "stabilizovaný". Polícia tiež prešetruje, či útok nemá spojitosť aj so ženským telom, ktoré bolo nájdené v byte neďaleko od miesta útoku.


Sedem tipov ako sa zbaviť zbytočností

Vyhodiť veci s emocionálnou hodnotou nie je ľahké, no dá sa to.

Deje sa to dokonca aj ľuďom, ktorí majú radi poriadok a zo svojich domovov sa neboja odstrániť všetko nepotrebné. Lenže keď ide o milé drobnosti, usušené ruže z prvej schôdzky, kamienky a mušličky z nádhernej pláže, vlastnoručné výrobky našich detí či puknutú vázu po babičke, bývame často bezradní. Naše domy a byty sa tak plnia sentimentálnym neporiadkom, ktorý sa nikdy nedá celkom upratať. Marie Kondo, japonská odborníčka na upratovanie a autorka knihy Kúzelné upratovanie, to však vidí inak. Skutočne vzácne spomienky nezmiznú ani potom, keď vyhodíte veci, ktoré ich pripomínajú. Tu je sedem rád, ako to dokázať. Pri upratovaní zväčša myslíme na to, čo vyhodiť. A to môže byť priveľký a pridlhý zoznam. Marie Kondo naopak radí stanoviť si zoznam predmetov, ktoré ponecháte. Zameranie sa na to dôležité, vás mentálne oslobodí od pocitu, že sa musíte zbaviť veľkého množstva vecí. Toto je základný test dôležitosti vecí a zároveň hlavné posolstvo systému Marie Kondo. Držte každú položku v rukách a vnímajte, ako na ňu vaše telo reaguje. Keď niečo iskrí a vyvoláva radosť, je to základný znak toho, že tento predmet do vášho života patrí. Ak vás naopak necháva chladnými, niet najmenšieho dôvodu ponechávať si ho. Sentimentálne predmety sú až posledné na zozname vecí, v ktorých by ste si mali urobiť poriadok. Reorganizovať ich je oveľa ťažšie ako vyradiť nepotrebné športové náradie. Predtým, než začnete upratovať drobnosti, musíte mať poriadok v oblečení, knihách aj dokumentoch. Iste, je to jednoduché riešenie, no naozaj by ste sa mu mali vyhnúť. Tým, že spomienkové predmety z detstva a mladosti necháte zabalené u rodičov, vytvárate rovnaký neporiadok inde. Navyše, škatule u rodičov sa nikdy neotvárajú. Zhromažďovanie detských výtvorov je samostatná kapitola. Trik nespočíva v tom, odkladať veľa vecí do škatule, ale iba zopár tak, aby ste ich mali na očiach. Jeden zarámovaný obrázok zo škôlky vám urobí väčšiu radosť, ako dvadsať ukrytých v zásuvke. Naplánujte si aj to, koľko vecí zo škôlky či školy si odložíte a svojho rozhodnutia sa pevne držte. Mnoho zdedených vecí v našich domovoch pre nás v skutočnosti nemá emocionálnu hodnotu. Len máme pocit, že by mali mať. To, že čajník po babičke bol dôležitý pre vašu mamu, neznamená, že musí byť dôležitý aj pre vás. Pri rodinných pokladoch je podľa Marie Kondo veľmi podstatné rozlúčiť sa s predmetmi s patričnou úctou a vďakou. Ak sa s predmetom skutočne rozlúčite, eliminujete vaše zlé svedomie z toho, že sa zbavujete rodinného striebra. Triedenie fotografií je skutočnou čerešničkou na torte celého upratovania spomienkových predmetov. Všetky fotografie položte na zem a zoraďte ich podľa udalostí, kedy vznikli. Je zbytočné archivovať veľa podobných fotiek z jednej rodinnej oslavy, stačí menej a kvalitných. Sústreďte sa na tie, na ktorých všetci vyzerajú dobre alebo tie, ktoré naozaj zachytávajú neopakovateľnú udalosť. To isté platí aj pri archivovaní digitálnych fotografií. Verte, že k priečinkom plných nevydarených fotografií sa už nikdy nevrátite.


Ambulantní lekári sa dohodli na zmluvách s Union poisťovňou

BRATISLAVA. Zväz ambulantných poskytovateľov (ZAP) sa dohodol na nových dodatkoch k zmluvám so súkromnou Union zdravotnou poisťovňou. Podpísať by sa mali tento týždeň. ZAP reprezentuje asi 2000 ambulancií, navýšenie označil za bezprecedentné v rámci jedného roka. "K takejto dohode sme mohli pristúpiť najmä vďaka dodatočným príjmom pochádzajúcich zo zvýšenia odvodov za poistencov štátu. Nakoľko nám však záleží aj na zvyšovaní kvality a zlepšení efektívnosti, toto ohodnocujeme ešte zvýšeným bonusom za program Optimus," povedala hovorkyňa poisťovne Beáta Dupaľová Ksenzsighová. K navýšeniu má dôjsť v dvoch fázach. Prvá je od decembra, k ďalšiemu nárastu dôjde od začiatku budúceho mesiaca. Pre časť členov ZAP má navýšenie znamenať nárast úhrad o 25 percent. "Snažíme sa v rokovaniach s Unionom ZP dosiahnuť, aby tieto podmienky platili pre všetkých lekárov, nielen pre našich členov," povedal predseda Správnej rady ZAP Marian Kollár. Ostatní poskytovatelia zdravotnej starostlivosti podľa hovorkyne Union ZP dostanú dodatky s obdobnými podmienkami na podpis v priebehu druhej polovice mesiaca.


Maďarsko nominovalo na zápas proti Slovensku aj dvoch hráčov z Fortuna ligy

Nominácia Slovenska

Nominácia Maďarska

Nominácia Walesu

Analýza nominácie

Maďarov vedie bývalý kouč Dunajskej Stredy.

BUDAPEŠŤ. Taliansky tréner maďarskej futbalovej reprezentácie Marco Rossi povolal na úvodné kvalifikačné zápasy majstrovstiev Európy vo futbale 2020 proti Slovensku a Chorvátsku 26 hráčov. Medzi nimi nechýbajú ani hráči zo slovenskej Fortuna ligy. Sú nimi Dávid Holman z ŠK Slovan Bratislava aj Zsolt Kalmár z DAC Dunajská Streda. Ako uviedla oficiálna stránka tamojšieho zväzu, trénerský štáb musel urobiť vážne kompromisy, keďže viacero hráčov je zranených alebo hrajú málo vo svojich kluboch. "Kvalifikáciu na európsky šampionát začneme dvomi veľmi ťažkými zápasmi, na prípravu však budeme mať len dva dni, pričom niektorí hráči prídu na zraz do Telky len v utorok," povedal Rossi pre mlsz.hu. "V stredu cestujeme do Trnavy a vo štvrtok už nastúpime proti Slovensku, preto si musíme čas na prípravu dobre naplánovať. Hráči musia byť čerství, pričom musia tvrdo pracovať počas prípravy," dodal bývalý tréner Dunajskej Stredy. Do kádra dostali pozvánku aj Norbert Balogh (APOEL) a Dominik Szoboszlai (Salzburg), ktorí pod vedením trénera Rossiho ešte nereprezentovali, avšak štáb ich už dlho pozoroval. Najskúsenejšími hráčmi kádra sú Balázs Dzsudzsák, ktorý momentálne pôsobí v Katare, ďalej hráči z nemeckej Bundesligy - brankár Péter Gulácsi, obranca Willi Orbán a útočník Ádám Szalai. Väčšina kádra pricestuje do tréningového centra v Telki nedeľu večer, niektorí hráči kvôli klubovým povinnostiam až v pondelok. Reprezentácia Maďarska odcestuje na zápas proti Slovensku už stredu, zápas sa uskutoční vo štvrtok 21. marca v Trnave. V nedeľu 24. marca o 18.00 nastúpia Maďari v Budapešti proti vicemajstrom sveta z Chorvátska. Oba zápasy budú vypredané. Brankári: Obrancovia: Stredopoliari: Útočníci:


Všetky tri slovenské lode v kategórii C1 muži postúpili do finále

TACEN. Všetky tri slovenské lode postúpili do finále kategórie C1 muži na majstrovstvách Európy vo vodnom slalome v slovinskom Tacene. V semifinálovej jazde obsadila Matej Beňuš štvrtú pozíciu, obhajca prvenstva z ME 2016 v Liptovskom Mikuláš Alexander Slafkovský bol ôsmy a skúsený Michal Martikán desiaty. Beňuš s Martikánom previedli čistú jazdu, Slafkovský mal jeden dotyk. Víťazom semifinále sa stal domáci miláčik Benjamin Savšek pred krajanom Lukom Božičom. Finále C1 muži má začiatok v nedeľu o 15.39 h. „Oproti kvalifikácii je to ľahšia trať, každú bránku iba zľahčili. Rozhodovať bude každá malá chybička. Vo finále budú súperi našľapaní. Semifinále som šiel tak, aby som to mal pod kontrolou. Trochu som si aj istil, aby som neťukol. Idem do finále zo štvrtého miesta, čo môže byť ideálna pozícia na útok na medailové priečky,“ povedal pre agentúru SITA strieborný olympijský medailista z Ria 2016 Matej Beňuš.


Predsedníčkou Správnej rady ÚPN sa stala Andrea Kluknavská

BRATISLAVA. Predsedníčkou Správnej rady Ústavu pamäti národa (ÚPN) sa stala Andrea Kluknavská. Do funkcie ju zvolili členovia rady v piatok. Kluknavská je od júna 2012 členkou správnej rady a od roku 2013 vykonávala funkciu jej podpredsedníčky. Andrea Kluknavská vyštudovala právo a odbor história v kombinácii s nemeckým jazykom. V súčasnosti pedagogicky pôsobí aj na Právnickej fakulte Univerzity Komenského v Bratislave.


Lídri Únie chcú zabrániť zhoršeniu obchodných vzťahov s USA

Slovensko bude vo štvrtok na summite zastupovať novovymenovaný premiér Peter Pellegrini.

BRUSEL. Dvojdňový summit Európskej rady, ktorý sa začne v Bruseli vo štvrtok poobede o 15.00 h, bude mať primárne ekonomický charakter, lídri EÚ sa však budú zaoberať aj vzťahmi s Tureckom a Balkánom, odsúdia útok v anglickom Salisbury, odobria spustenie procesu digitálneho zdaňovania a v piatok už v užšom formáte zhodnotia rokovania o brexite a nakoniec 19 lídrov eurozóny bude hovoriť o zmenách, pred ktorými stojí menová únia. Slovensko bude vo štvrtok na summite zastupovať novovymenovaný premiér Peter Pellegrini (Smer), v druhý deň by ho podľa informácií českého denníka Hospodárske noviny mal zastúpiť český premiér v demisii Andrej Babiš. Hlavy štátov a predsedovia vlád členských krajín Únie sa v hlavnej časti programu zamerajú na obchodnú politiku. Cieľom je potvrdiť strategický kurz európskej obchodnej politiky rozvíjajúcej sa podľa štandardov Svetovej obchodnej organizácie (WTO) a pokračovať v uzatváraní dohôd o voľnom obchode s dôležitými partnermi. Po Japonsku, Kanade a Singapure je na rade Nový Zéland, Mexiko, krajiny združenia Mercosur a výhľadovo Austrália. V tejto oblasti budú lídri práve počas svojich rokovaní očakávať rozhodnutie amerického prezidenta Donalda Trumpa o tom, či udelí EÚ výnimku z uvalenia ciel na dovoz ocele a hliníka. Politici už pred summitom dali najavo, že podporujú pozíciu Európskej komisie pri rokovaniach s USA, podľa ktorej Únia nie je "bezpečnostnou hrozbou" pre Ameriku. V prípade, že Washington výnimku EÚ neudelí, lídri sú pripravení podporiť protiopatrenia predložené eurokomisiou, v zásade sa však Brusel chce vyhnúť eskalácii napätia v obchodnej sfére s USA. Štvrtková pracovná večera bude v znamení viacerých tém, mediálne najsledovanejšou však bude pozícia Únie voči Rusku po útoku nervovoparalytickou látkou v anglickom meste Salisbury, kde sa očakáva tvrdší postoj ako prijali v pondelok ministri zahraničných vecí EÚ. Debaty o západnom Balkáne a Turecku budú v znamení príprav minisummitu EÚ-Turecko vo Varne a májového summitu EÚ - západný Balkán v Sofii. Lídri EÚ, ktorí sa netaja, že v Európe rastie kritika voči Turecku a jeho konaniu na domácej politickej scéne a v blízkom zahraničí, by mali odsúdiť vojenskú operáciu Ankary v Afríne na severe Sýrie. Zároveň chce EÚ ubezpečiť Turecko, že ho vníma ako strategického partnera. Ohľadom proeurópskej orientácie krajín západného Balkánu EÚ presadzuje názor, že ak sa o tento región nepostará, urobia tak iní hráči, napríklad Rusko, Čína a Turecko. Pracovná večera má zároveň odobriť začiatok procesu digitálneho zdaňovania, kde sú medzi členskými krajinami rozpory o spôsoboch, ako to dosiahnuť, všeobecne je však vôľa zdaniť nový a významný sektor ekonomiky. Viac podrobností prinesie júnový summit. Druhý deň summitu, na ktorom už nebude britská premiérka Theresa Mayová zhodnotí rokovania o brexite a ocení pokrok ohľadom prechodnej fázy (apríl 2019 - december 2020). Lídri by mali prijať usmernenia pre budúce vzťahy s Britániou, pričom tieto rokovania budú prebiehať paralelne s dokončovaním dohody o brexite, ktorá by mala byť uzavretá do októbra tohto roku. Dvojdňové podujatie uzavrie summit 19 lídrov eurozóny. Tí zatiaľ nebudú hovoriť o zásadných reformách v krajinách menovej únie, to bude zrejme na programe až na júnovom summite EÚ. Hlavnými témami budú tzv. fiškálna kapacita eurozóny (rozpočet), ktorá má pomôcť členským krajinám v prípade nečakanej krízy, lepšie ekonomické riadenie a diskusie o tom, či by sa mal Európsky stabilizačný mechanizmus (ESM) alebo trvalý euroval zmeniť na Európsky menový fond s oveľa širšími možnosťami finančných intervencií.


Matt LeBlanc podpísal zmluvu na moderovanie dvoch sérií Top Gear

Herec bol jedným z dvoch moderátorov, keď relácia v máji znovu odštartovala.

LONDÝN. Bývalý hrdina amerického televízneho seriálu Priatelia Matt LeBlanc podpísal zmluvu na moderovanie dvoch sérií populárneho motoristického programu Top Gear britskej televíznej stanice BBC. Informovala o tom v pondelok samotná BBC. LeBlanc bude tvárou programu venovaného autám, keď sa v roku 2017 vráti na obrazovky 24. séria. Herec bol jedným z dvoch moderátorov, keď relácia Top Gear v máji, po strate svojho dlhoročného tímu moderátorov, znovu odštartovala. LeBlancov spolumoderátor Chris Evans opustil program v júli, keď dosahoval nevýraznú sledovanosť a mal vlažné recenzie. Program Top Gear je zmesou humoru, odvážnych až kaskadérskych výkonov a rád pre motoristov. V čase moderátorov Jeremyho Clarksona, Richarda Hammonda a Jamesa Maya sa stal celosvetovým hitom, pripomenula dnes agentúra AP. Trojica moderátorov odišla vlani po prudkej hádke v zákulisí, keď Clarkson udrel člena produkčného štábu. Trojica teraz moderuje nový motoristický program Grand Tour v televízii služby Amazon Prime.


Goffin zdolal Berrettiniho a prebojoval sa do finále turnaja ATP v Halle

Belgičan si poradil s Talianom 7:6 (4) a 6:3.

HALLE. Belgický tenista David Goffin postúpil do finále dvojhry na turnaji ATP v nemeckom Halle, keď v sobotu v úvodnom semifinále zdolal Taliana Mattea Berrettiniho 7:6 (4) a 6:3. V boji o titul si zahrá proti najvyššie nasadenému Švajčiarovi Rogerovi Federerovi, ktorý zvíťazil nad Francúzom Pierre-Huguesom Herbertom 6:3, 6:3. Federer bude hrať v Halle finále už 13-krát a môže tam získať desiaty titul. David Goffin (Belg.) - Matteo Berrettini (Tal.) 7:6 (4), 6:3 Roger Federer (1-Švaj.) - Pierre-Hugues Herbert (Fr.) 6:3, 6:3


V Rumunsku sa demonštruje, opozícia chce hlasovať o nedôvere vláde

Demonštranti sa dostali do potýčok s políciou.

BUKUREŠŤ. Protivládni demonštranti sa v stredu dostali v Rumunsku do potýčok s políciou. Došlo k tomu na proteste proti kontroverznej legislatíve obmedzujúcej právomocí prokurátorov, ktorú nedávno prijal rumunský parlament a ktorá podľa demonštrantov uľahčí korupciu na vysokých postoch. Stovky demonštrantov sa zhromaždili pred sídlom vlády v Bukurešti. Mávali rumunskými, americkými i európskymi zástavami a kričali "Nevzdáme sa!" Demonštrovalo sa i pred kanceláriou šéfa vládnucich sociálnych demokratov (PSD) Livia Dragneu a menšie protesty prebehli aj v ďalších rumunských mestách ako Brašov, Sibiu a Jasy, informovala agentúra AP. Skupine demonštrantov sa predtým v stredu podarilo preniknúť aj do budovy rumunského parlamentu, kde následne zorganizovali hlučný protest. Do parlamentu sa im podarilo dostať za pomoci poslancov z opozičnej strany Zväz záchrany Rumunska (USR). Rumunská opozícia - USR, Národná liberálna strana (PNL) a Strana pre ľudové hnutie (PMP) - zároveň v stredu predložila v parlamente návrh na hlasovanie o nedôvere vláde premiérky Viorice Dancilovej. Demonštrujúcich Rumunov pobúrili kontroverzné zákonné opatrenia na obmedzenie právomocí prokurátorov, ktoré v pondelok schválil parlament. Podľa kritikov ide o krok, z ktorého bude profitovať šéf vládnucich sociálnych demokratov (PSD) Liviu Dragnea. Ten je totiž v súčasnosti vyšetrovaný pre podozrenie z korupcie a vo štvrtok by súd v súvislosti s jeho prípadom mal vyniesť verdikt. Medzi novinkami je aj opatrenie, podľa ktorého vyšetrovanie nemôže trvať dlhšie ako jeden rok, čo v praxi znamená, že niektoré prípady budú automaticky odložené, ak nedôjde k vzneseniu obvinenia. Dotknúť by sa to mohlo najmä prípadov vyšetrovania korupcie, ktoré v minulosti trvali aj niekoľko rokov. Dragnea síce vedie Sociálnodemokratickú stranu (PSD), ale nemôže vykonávať funkciu premiéra, pretože bol v roku 2016 odsúdený za volebný podvod. Okrem toho rumunská protikorupčná prokuratúra ho začala vyšetrovať pre podozrenie zo zneužitia fondov Európskej únie. Dragnea sa však podľa agentúry DPA snaží riadiť vládu zo zákulisia a vytvárať podmienky pre svoj návrat na post premiéra.


V prípade nehody Daniela Lipšica zatiaľ nikto nepodal odpor

Súd odsúdil Lipšica za prečin usmrtenia na podmienečný trest.

BRATISLAVA. V prípade dopravnej nehody bývalého poslanca a ministra Daniela Lipšica na Vajnorskej ulici v Bratislave v septembri minulého roka zatiaľ na Okresný súd (OS) Bratislava III nebol doručený odpor voči trestnému rozkazu. TASR informoval hovorca Krajského súdu v Bratislave Pavol Adamčiak. "V tejto chvíli Okresný súd Bratislava III v predmetnej trestnej veci ešte nemá vykázané doručenie trestného rozkazu všetkým procesným stranám, to znamená, že sa mu ešte nevrátili doručenky od procesných strán. V tejto chvíli zatiaľ neeviduje podanie odporu voči trestnému rozkazu," povedal Adamčiak pre TASR. OS Bratislava III odsúdil v polovici septembra Daniela Lipšica za prečin usmrtenia na podmienečný trest tri roky, zároveň mu určil skúšobnú dobu v trvaní päť rokov. Súd zároveň obvinenému uložil probačný dohľad nad jeho správaním v skúšobnej dobe, trest zákazu činnosti viesť motorové vozidlá všetkého druhu na dobu šesť rokov. Súd tiež uložil obvinenému povinnosť podrobiť sa v súčinnosti s probačným a mediačným úradníkom výchovnému programu zameranému na bezpečnosť v cestnej doprave a predchádzanie dopravným nehodám. Obvineného taktiež zaviazal k náhrade škody voči poškodeným. Rozhodnutie súdu ešte nie je právoplatné. Daniel Lipšic môže voči trestnému rozkazu do ôsmich dní od jeho doručenia podať odpor. Rovnako tak môže spraviť aj prokurátor. V takomto prípade by samosudca nariadil vo veci hlavné pojednávanie, pričom by nebol viazaný právnou kvalifikáciou ani druhom a výmerou trestu, ani výrokom o ochrannom opatrení obsiahnutými v trestnom rozkaze. Prokurátor v júli tohto roka podal vo veci obžalobu pre trestný čin usmrtenia. Trestná sadzba pri tomto prečine je dva až päť rokov. Daniel Lipšic zrazil 72-ročného muža 19. septembra 2016 vo večerných hodinách na križovatke bratislavských ulíc Kutuzovova a Vajnorská. Po nehode sa vzdal poslaneckého mandátu.


Arsenal posilní záložník z Barcelony, hosťovať príde na pol roka

Arsenal ho môže po sezóne do svojich radov natrvalo odkúpiť za 20 miliónov libier.

BARCELONA. Španielsky futbalista Denis Suárez zamieri z FC Barcelona na polročné hosťovanie k účastníkovi anglickej Premier League Arsenalu Londýn. Hoci 25-ročný záložník predĺžil s Barcelonou zmluvu do leta 2021, v najbližších mesiacoch si bude obliekať dres Arsenalu. Tím z Emirates Stadium ho po sezóne 2018/2019 môže odkúpiť do svojich radov natrvalo za 20 miliónov libier. Potvrdili to zástupcovia FC Barcelona v krátkom stredajšom vyhlásení, z ktorého citoval britský Daily Mail. O odchode Denisa Suáreza do iného klubu sa šepkalo už dlhú dobu. V aktuálnej sezóne nastúpil za Barcelončanov iba osemkrát a hovorilo sa aj o jeho konflikte s trénerom Ernestom Valverdem. Španielsky stredopoliar sa na Britské ostrovy vráti po takmer šiestich rokoch. V minulosti bol odchovanec Celty Vigo kmeňovým hráčom Manchestru City (2011-2013), ktorý ho následne predal na Camp Nou za milión eur.